title: Määräaikaistili

text: Suomessa määräaikaistalletusten suosio on romahtanut. Vuosina 2011–2015 määräaikaistalletusten euromäärä puolittui. Romahduksen syy oli talletuskorkojen lasku. Matalista koroista johtuen määräaikaistalletukset eivät enää olleet houkuttelevia. Syksyllä 2017 talletuskorot olivat Suomessa niin alhaalla, että osa pankeista ei maksanut 10 000 euron määräaikaistalletukselle lainkaan korkoa.


title: Bardalin kalliopiirrokset

text: Bardalin kalliopiirrokset muodostavat suuren kalliopiirroskentän Norjassa Bardalin maatilalla Steinkjerin kunnassa Pohjois-Trøndelagin läänissä, noin 11 kilometriä Steinkjerin keskustasta. Kuvakenttä sisältää noin 400 kuviota ja se peittää noin 300 neliömetriä. Kuvakentässä on sekä metsästykseen että maanviljelykseen liittyvää kuvastoa. Nämä kuvat on ajoitettu väljästi noin vuoteen 4 000 eaa. eli neoliittiselle kivikaudelle.


title: Bardalin kalliopiirrokset

text: Suurin piirros esittää valasta. Sen pituus on noin kuusi metriä. Kuvissa esiintyvät hirvi, peura, karhu ja lunni. Kuviot on piirretty hakkaamalla eläimen ääriviivat näkyviin naturalistisesti.


title: Bardalin kalliopiirrokset

text: Muut kuviot ovat tyypillisiä pronssikauden viljelyväestön piirroksia, joita tapaa Skandinavian rannikkoseuduilla. Ne ajoitetaan yleisesti ajanjaksolle 1 800−500 eaa. Motiivina toistuu vene, joista jotkin ovat verraten suuriakin. Muita kuvioita ovat spiraalit ja kiveen koverretut kupit.


title: Lehtola

text: Lehtola on muun muassa seuraavien henkilöiden sukunimi:


title: Neptunuksen luola

text: Neptunuksen luola ("Grotta di Nettuno") on Italiaan kuuluvalla Sardinian saarella. Se sijaitsee lähellä Algheron kaupunkia olevalla Capo Caccian niemellä. Luola löydettiin 1700-luvulla, ja sille annettiin nimi roomalaisten meren jumalan Neptunuksen mukaan.


title: Neptunuksen luola

text: Luola on suosittu matkailukohde. Sinne pääsee laskeutumaan 656 askelmaisia portaita ("Escala del Cabirol") pitkin, jotka on tehty Capo Caccian ulkoseinämään. Portaat alkavat ylhäällä olevan majakan läheltä ja ulottuva alhaalla merenpinnan tasoon. Luolaan pääsee myös laivalla Algheron kaupungista.


title: Mustaf Haji Mohamed

text: Mustaf Haji Mohamed (k. 22. syyskuuta 2012) oli somalialainen poliitikko. Hän pääsi elokuussa 2012 nimitetyn uuden parlamentin jäseneksi. Hänet kuitenkin ammuttiin Mogadishussa syyskuussa, ja vastuun teosta otti al-Shabaabin puolesta puhunut Sheikh Abdiasis Abu Musab. Kyseessä oli ensimmäinen poliitikon murha parlamentin nimittämisen jälkeen. Yksi Sharif Sheikh Ahmedin vaimoista on Mohamedin tytär.


title: Perussuomalaisten Tukisäätiö

text: Perussuomalaisten Tukisäätiö on Perussuomalaiset-puoluetta tukeva säätiö, jonka hallitukseen kuuluvat puolueen entinen puheenjohtaja Timo Soini sekä Raimo Vistbacka, Matti Vattulainen ja Timo Relander.


title: Perussuomalaisten Tukisäätiö

text: Säätiö omistaa muun muassa Perussuomalaisten Helsingissä Yrjönkadulla sijaitsevan puoluetoimiston. Säätiö sai puolueelta tarkoitusta varten 1,7 miljoonaa euroa lainaa. Puolue maksaa säätiölle vuokraa ja säätiö puolueelle lainaa takaisin. Säätiölle on ohjattu myös jäsenmaksuista saatuja tuloja.


title: Perussuomalaisten Tukisäätiö

text: Säätiön tarkoituksena on tukea ja edistää Perussuomalaiset rp -nimisen rekisteröidyn puolueen, sen piiri- ja paikallisyhdistysten sekä erityisjärjestöjen ja perussuomalaisen liikkeen toimintaa. Säätiön puheenjohtaja Vistbacka on kuitenkin ilmoittanut, ettei säätiöllä ole ”kiinnostusta” tukea puoluetta.


title: Perussuomalaisten Tukisäätiö

text: Säätiö perustettiin vuonna 1989 nimellä SMP:n Tukisäätiö, kun Suomen Maaseudun Puolueen kiinteistöomistukset siirrettiin sen haltuun. 1990-luvun alussa SMP ajautui taloudellisiin vaikeuksiin ja lopulta konkurssiin 1995. Taloustilanteen selvittämistä hankaloittivat puolueen monimutkaiset talousjärjestelyt, joissa velkoja oli taattu ristiin. Yksi puolueen velkojista oli tukisäätiö, jota johti Veikko Vennamo. Konkurssin tapahtuessa Vennamo ja SMP:n johto olivat pahoissa riidoissa keskenään.


title: Perussuomalaisten Tukisäätiö

text: SMP:n johto perusti konkurssin jälkeen uuden Perussuomalaiset-puolueen. SMP:n Tukisäätiön nimeksi vaihdettiin Perussuomalaisten Tukisäätiö vuonna 2006. Tammikuussa 2012 Perussuomalaiset ilmoitti säätiön Valtiontalouden tarkastusviraston valvonnan alaiseksi puolueen lähiyhteisöksi, jolle puolue voi lahjoittaa enintään 30 000 euroa vuodessa.


title: Madison Keys

text: Madison Keys (s. 17. helmikuuta 1995 Rock Island, Illinois, Yhdysvallat) on yhdysvaltalainen tennispelaaja. Parhaimmillaan hän on ollut kaksinpelissä WTA-listan sijalla seitsemän lokakuussa 2016. Hän on voittanut urallaan kolme WTA-turnausta kaksinpelissä.


title: Madison Keys

text: Grand Slam -turnauksissa Keys on päässyt parhaimmillaan loppuotteluun Yhdysvaltain avoimissa 2017. Välieriin hän pääsi Australian avoimissa 2015 ja Ranskan avoimissa 2018. Ensimmäisen WTA-turnausvoittonsa Keys saavutti kesäkuussa 2014 voitettuaan Eastbournen turnauksen loppuottelussa Angelique Kerberin.


title: Edward Jones

text: Edward ”Ed” Jones (s. 12. helmikuuta 1995 Dubai) on arabiemiraateista kotoisin oleva moottoriurheilija. Hän aloitti uransa karting-sarjoissa, joissa hän voitti useita mestaruuksia oman maansa Cadet-, Rotax- ja Rotax Junior -luokissa. Vuonna 2011 Jones kilpaili muun muassa Eurocup Formula Renault, Formula Renault UK sekä uudessa InterSteps Championship -sarjassa, jossa hän saavutti yhden voiton ensimmäisenä arabiemiraattilaisena kuljettajana, joka on voittanut kilpailun Euroopassa. Vuonna 2012 Jones kilpaili European F3 Open, Eurocup Formula Renault ja Formula Renault NEC -sarjoissa. Vuonna 2013 Jones jatkoi European F3 Open -sarjassa voittaen sarjan mestaruuden. Samana vuonna Jones jatkoi myös Eurocup Formula Renault -sarjassa ja sijoittui sarjan 11:ksi. Vuonna 2014 Jones kilpaili Euroopan Formula 3 -sarjassa. Hän saavutti kaksi palkintosijaa kauden aikana sijoittuen sarjan 13:ksi. Vuonna 2015 Jones kilpailee Indy Lights -sarjassa.


title: Vital Radzivonau

text: Vital Viktaraviš Radzivonau (; s. 11. joulukuuta 1983 Vitsebsk, Valko-Venäjä) on valkovenäläinen jalkapalloilija. Hän edustaa valkovenäläistä BATEa ja on pelipaikaltaan hyökkääjä.


title: Vital Radzivonau

text: Radzivonau siirtyi BATEen vuonna 2005 Torpedo Žodzinasta. Ensiesiintymisensä Valko-Venäjän maajoukkueessa Radzivonau teki vuonna 2007.


title: Mohamed Osman Jawari

text: Mohamed Osman Jawari (, ; s. 7. joulukuuta 1945 Afgooye) on somalialainen poliitikko.


title: Mohamed Osman Jawari

text: Jawari toimi aikoinaan Siad Barren hallituksessa. Elokuussa 2012 hänet valittiin uuden Somalian parlamentin puhemieheksi. Hän edustaa rahanwein-klaania. Ammatiltaan hän on lakimies, ja hän on työskennellyt YK:n tehtävissä sekä tutkijana Norjassa, jonne hän lähti Somalian sisällissodan käynnistyttyä vuonna 1991. Jawari avusti Somalian perustuslain laadinnassa ja toimi tilapäisesti myös maan presidenttinä 28. elokuuta – 16. syyskuuta 2012.


title: Mohamed Osman Jawari

text: Jawari valmistui Somalian kansallisesta yliopistosta.


title: Capo Caccia

text: Capo Caccia on niemi Sardinian länsirannikolla, lähellä Algheron kaupunkia. Korkean kallioniemen päällä on majakka. Capo Caccialla on useita luolia, kuten Neptunuksen luola ("Grotta di Nettuno") ja Vihreä luola ("Grotta Verde").


title: Capo Caccia

text: Niemen vieressä on pieni Isola di Foradadan kalliosaari.


title: Alusrekisteri

text: Alusrekisteri on luettelo valtion kansallisuuden saaneista aluksista, joilla on oikeus purjehtia kyseisen valtion lipun alla.


title: Alusrekisteri

text:
Alusrekisteri palvelee viranomaisvalvontaa ja muita julkisia tarkoitusperiä. Rekisterillä on myös yksityisoikeudellinen tarkoituksensa, sillä rekisterimerkinnällä on tietyt oikeusvaikutukset aluksen omistusoikeuden kannalta. Rekisterinpitäjä myös vahvistaa aluskiinnitykset.
Kansainvälisessä merenkulussa aluksella tulee olla jonkin valtion kansallisuus, jonka tunnusmerkkinä puolestaan on aluksen lippu. Aavaa merta koskevan yleissopimuksen (SopS 7/65) mukaan alukset saavat käyttää ainoastaan yhden valtion lippua. Yleissopimuksen mukaan valtion tulee määrätä ne ehdot, joiden mukaisesti alukset rekisteröidään sen alueella, sekä ne ehdot, joilla niille annetaan oikeus käyttää sen lippua.


title: Alusrekisteri

text: Suomessa alusrekisteristä määrätään alusrekisterilaissa (512/1993). Samassa laissa määrätään myös alusrakennusrekisterin ja historiarekisterin pitämisestä.


title: Alusrekisteri

text: Alusrekisteriin on merkittävä kaikki vähintään 15 metriä pitkät kauppamerenkulkuun käytettävät suomalaiset alukset. Rekisteriin voidaan merkitä aluksen omistajan pyynnöstä myös vähintään kymmenen metriä pitkä kauppamerenkulkuun käytettävä suomalainen alus. Vapaaehtoisen rekisteröinnin mahdollisuus koskee esimerkiksi suurta osaa suomalaisia kalastusaluksia sekä henkilöliikenteeseen käytettyjä taksiveneitä ja vesibusseja. Aluksina pidetään myös uivia alustoja ja rakenteita sekä muita kelluvia laitteita.


title: Alusrekisteri

text: Alurekisteriin merkitään aluksen tunnistetiedot, koko-, rakennus- ja käyttötarkoitustiedot, omistustiedot sekä mahdolliset vahvistetut kiinnitykset, ulosmittaukset ja muut vastaavat taloudellisesti ja juridisesti merkittävät seikat.


title: Alusrekisteri

text: Alusrekisteriä ylläpitävät Liikenteen turvallisuusvirasto ja Ahvenanmaan valtionvirasto. Rekisterialueet ovat Ahvenanmaan maakunta ja muu Suomi. Ahvenanmaan valtionvirasto rekisteröi ainoastaan aluksia, joiden kotipaikka on Ahvenanmaan maakunnassa. Pakollisen rekisteröinnin piiriin kuuluvia aluksia ei saa käyttää kauppamerenkulussa ennen kuin se on merkitty alusrekisteriin ja rekisteriviranomainen on antanut kansallisuuskirjan.


title: Alusrekisteri

text: Ennen omaa lainsäädäntöä alusten rekisteröinnistä määrättiin merilaissa. Toukokuun alussa 1874 voimaantullut uusi merilaki määräsi, ettei ”kymmenen lästiä” tai enemmän vetävää laivaa saanut käyttää kauppamerenkulkuun tai matkustajien kuljettamiseen ennen kuin laiva oli kotipaikkakuntansa maistraatissa ”erityiseen luetteloon” merkitty. ”Maalaisten” – kuten laissa ilmaistiin – laivat oli merkittävä lähimmän kaupungin maistraatin luetteloon. Laivan nimen lisäksi luetteloon oli merkittävä aluksen tilavuus, takilointi- ja rakennustiedot sekä omistajat.


title: Alusrekisteri

text: Vuonna 1889 annetulla asetuksella merilakiin lisättiin määräys laivojen rekisteröimisestä laivarekisteriin. Itse laivarekisteristä määrättiin omalla asetuksella. Rekisteröitävän kauppa- tai matkustaja-aluksen vähimmäiskantavuudeksi määrättiin 19 rekisteritonnia, mutta sitä pienempiä aluksia ei rekisteriin pitänyt merkitä. Rekisteriä ylläpitivät edelleen maistraatit ja järjestysoikeudet. Kaupungeissa, joihin oli asetettu tullikamari, rekisterialueena oli tullikamaripiiri. Muiden kaupunkien osalta rekisterinpitäjän määräsi senaatti. Uutta oli Ahvenanmaan huomioiminen, sillä Ahvenanmaan kihlakunnan alueella rekisteriviranomaisena toimi Maarianhaminan järjestysoikeus.


title: Alusrekisteri

text: Alusten rekisteröinnistä määrättiin omalla lailla ensimmäisen kerran vuonna 1927. Siihen asti määräykset oli annettu merilakia täsmentäneillä asetuksilla. Rekisteröintivelvollisuus koski edelleen nettovetomäärältään vähintään 19-rekisteritonnisia aluksia, mutta nyt rekisteriin voitiin omistajan halutessa merkitä myös nettovetomäärältään vähintään kymmenen rekisteritonnin alus. Ahvenanmaata ei laissa mainittu omana rekisterialueenaan.


title: Alusrekisteri

text: Vuoden 1927 laki oli voimassa aina marraskuun 1993 alussa voimaan tulleeseen uuteen alusrekisterilakiin saakka. Yhtenä sysäyksenä uuden lain valmisteluun oli samaan aikaan valmistelussa ollut ja kuukautta myöhemmin voimaan tullut alioikeusuudistus, jonka myötä alioikeuksien yhteydessä toimineet maistraatit lakkautettiin. Ennen uudistusta Manner-Suomi oli jaettu 26 alusrekisterialueeseen, joissa maistraatit toimivat rekisteriviranomaisina. Nyt Manner-Suomessa tehtävä keskitettiin Merenkulkulaitokselle, jolla oli jo entuudestaan eräitä kauppamerenkulkuun liittyneitä rekisteriviranomaistehtäviä. Ahvenanmaan lääninhallitus vastasi entiseen tapaan rekisteristä Ahvenanmaan osalta. Vuoden 2010 alussa voimaan tulleen liikennehallinnon virastouudistuksen yhteydessä lakkautetun Merenkulkulaitoksen tehtävistä muun muassa alusrekisterin ylläpito siirrettiin Liikenteen turvallisuusvirastolle. Samassa lainmuutoksessa Ahvenanmaan lääninhallitukselle säädetyt rekisteritehtävät siirrettiin Ahvenanmaan valtionvirastolle.


title: Alusrekisteri

text: Alusrekisteri ja sitä edeltänyt laivarekisteri sekä niihin liittyneet asiakirjat olivat julkisia aina kesäkuun 2004 loppuun saakka. Terrorismin aiheuttama uhka heijastui merenkulkualan kansainvälisiin säännöksiin ja sopimuksiin. Jotkut alusrekisteriasiakirjat arvioitiin sellaisiksi, ettei niiden julkiseksi määrääminen ollut perusteltua alusten ja satamarakenteiden turvasäännösten kannalta. Tällaisia ovat esimerkiksi alusten rakennepiirustukset. Voimassa ollut alusrekisterilaki ei antanut mahdollisuutta määrätä joitakin asiakirjoja salaisiksi, mikä oli puolestaan ei ollut sopusoinnussa viranomaisen toiminnan julkisuudesta annetun lain kanssa (621/1999). Tämä niin kutsuttu julkisuuslaki sitoo asiakirjan julkisuuden asiakirjan luonteeseen. Näin ollen alusrekisterin ja siihen liittyvien asiakirjojen julkisuutta on 1. heinäkuuta 2004 lukien arvioitu julkisuuslain mukaan.


title: Arkangelin satama

text: Arkangelin satama (, LOCODE: RU ARH) on Venäjän Arkangelin alueen Arkangelin kaupungissa sijaitseva keskisuuri kauppasatama. Satama on tunnettu Venäjällä jo yli 400 vuoden ajan. Vaikka Vienanmeri jäätyy talvella, satama pidetään liikennöitävänä jäänmurtajien avulla.


title: Arkangelin satama

text: Satama on jakautunut maantieteellisesti laajalle alueelle, laituripaikkoja on yhteensä miltei 200. Suurimmat aluspaikat on tarkoitettu enintään 253,4 metrin pituisille aluksille. Suurin sallittu syväys vaihtelee laituripaikan mukaan ja on enimmillään 9,2 metriä. Sataman tunnetuimpia osia ovat:


title: Arkangelin satama

text: Arkangelin sataman vuosittainen rahtimäärä:


title: Sebastian Sulku

text: Sebastian Sulku (s. 28. helmikuuta 1972 Helsinki) on suomalainen entinen jääkiekkopuolustaja. Hän pelasi urallaan SM-liigassa yhteensä 400 runkosarjaottelua tehopistein 50+85=135 ja keräten 324 jäähyminuuttia sekä 29 playoff-ottelua tehopistein 4+10=14 ja keräten 26 jäähyminuuttia. Sulku pelasi urallaan myös Ruotsissa. Hän oli pelityyliltään peruspuolustaja, jonka vahvuuksiin kuului peliäly, kahden suunnan pelaaminen, voima, pelinlukutaidot, liike, sijoittuminen, laukaus ja pelinavaaminen. Sulku teki pelityyliinsä nähden enemmän pisteitä, kuin peruspuolustajalta on yleensä odotettu. Hän ei kuitenkaan ollut kovin nopea luistelemaan. Sulun muihin heikkouksiin kuului laukauksen säästeleminen ja viivan pitäminen.


title: Sebastian Sulku

text: Sulku oli Jokereiden kasvatti. Hän pelasi juniorina myös Vantaa HT:ssä, josta Sulku palasi Jokereihin taas A-juniori-ikäisenä kaudeksi 1991–1992. Hän teki joukkueessa liigadebyyttinsä kaudella 1993–1994, jolloin Sulku pelasi seitsemän SM-liigaottelua jääden niissä ilman tehopisteitä. Hän pelasi suurimman osan kaudestaan I-divisioonaa KooKoon riveissä ja myös yhden ottelun Karhu-Kissoissa.


title: Sebastian Sulku

text: Kaudeksi 1994–1995 Sulku siirtyi SM-liigan nousijajoukkue TuToon, jossa tulokaskausi toi 24 runkosarjaottelussa kaksi maalia. Ensimmäinen kokonainen SM-liigakausi 1995–1996 toi hänelle 43 runkosarja- ja kuudessa playoff-ottelussa tehot 4+3=7. TuTo putosi kauden päätteeksi I-divisioonaan, mutta Sulku jatkoi siellä pelejään Hyvinkään Ahmojen riveissä. Hän oli tehoilla 7+17=24 joukkueen tehokkain puolustaja ja sijoittui I-divisioonan puolustajien pistepörssissä kymmenenneksi Ketterän Marko Saarisen kanssa. Kaudeksi 1997–1998 Sulku siirtyi Kalevan Palloon, jossa hän nousi varsinkin seuraavalla kaudella 1998–1999 suurempaan rooliin ja SM-liigan puolustajien parhaimmistoon. Sulku oli tuolloin KalPan tehokkain puolustaja tehoilla 6+11=17, mutta joukkueen kausi päättyi kuitenkin SM-liigasta putoamiseen.


title: Sebastian Sulku

text: Sulku siirtyi kaudeksi 1999–2000 Hämeenlinnan Pallokerhoon, jonka riveissä hän nousi isompiin otsikoihin. Hän teki ensimmäisen kautensa aikana runkosarjassa 20 tehopistettä, mutta jakoi kevään 2000 pudotuspelien puuolustajien pistepörssin voiton TPS:n Jouni Loposen kanssa. Kausi 2000–2001 Sululla jäi vain 22 runkosarjaottelun mittaiseksi olkapäävamman takia, kun hän joutui kauden viidennessä ottelussa Ilveksen Ivan Majeskýn sääntöjen rajamailla tehdyn taklauksen kohteeksi. Sulku palasi kaukaloihin tammikuussa 2001. Kaudella 2001–2002 hän teki SM-liigan yhden kauden piste-ennätyksensä tehoilla 15+14=29, joilla Sulku voitti SM-liigan puolustajien maalipörssin ja jakoi puolustajien pistepörssin neljännen sijan Ässien Jukka-Pekka Laamasen ja Pelicansin Jan Latvalan kanssa. Hänen otteensa ailahtelivat, mutta Sulku muodosti useimmiten ylivoimalla tehokkaan kaksikon Teemu Aallon kanssa. Sulku voitti SM-pronssia keväällä 2002.


title: Sebastian Sulku

text: Huhtikuussa 2002 Sulku teki kaksivuotisen sopimuksen Espoo Bluesin kanssa. Hän toimi molempina kausinaan joukkueen varakapteenina. Toisella kaudellaan 2003–2004 Sulku oli joukkueen tehokkain puolustaja tehoilla 7+19=26, joilla hän jakoi SM-liigan puolustajien pistepörssin kahdeksannen sijan kolmen muun pelaajan kanssa.


title: Sebastian Sulku

text: Kaudeksi 2004–2005 Sulku siirtyi Elitserien-joukkue Brynäs IF:ään, mutta loukkaantumiset lyhensi hänen kautensa vain 26 runkosarjaottelun mittaiseksi ja lopetti lopulta koko Sulun uran.


title: Sebastian Sulku

text: Sulku edusti Suomen A-maajoukkuetta Sweden Hockey Gamesissa marraskuussa 2001.


title: Sebastian Sulku

text: Sulku perusti pelaajauransa jälkeen urheilumarkkinointiyritys Procito Oy:n, jonka toimitusjohtajana hän toimii.


title: Alusrakennusrekisteri

text: Alusrakennusrekisteri on luettelo rakenteilla olevista aluksista.


title: Alusrakennusrekisteri

text: Suomessa rakenteilla oleva alus voidaan haluttaessa merkitä alusrekisterin yhteydessä pidettävään alusrakennusrekisteriin, mikäli alus valmistuttuaan tulee täyttämään muut rekisteröinnille asetetut ehdot. Erillisestä alusrakennusrekisteristä määrätään vuonna 1993 annetussa alusrekisterilaissa (512/1993). Tätä aikaisemmassa alusrekisterilaissa (211/1927) oli siinäkin määräykset rakenteilla olevien alusten rekisteröinnistä, mutta käytännössä rekisteriviranomaiset pitivät tällaisten alusten luetteloa vain alusrekisterin liitteenä.


title: Alusrakennusrekisteri

text: Alusrakennusrekisteri pohjautuu vuoden 1967 laivanrakennusta koskevaan kansainväliseen yleissopimukseen, jonka päätarkoituksena on säännellä kiinnityksen vahvistamista rakenteilla olevaan alukseen. Alusrakennusrekisteri toimii siten väliaikaisena rekisterinä, joka auttaa aluksen rakennusaikaisen rahoituksen järjestämistä. Kun alus on valmistunut, se siirretään varsinaiseen alusrekisteriin.


title: Alusrakennusrekisteri

text: Alusrakennusrekisteriin merkitään aluksen tunnistetiedot, tiedot telakasta, rakennuspaikasta, arvioidusta valmistumisajasta, aluksen lajista ja mitoista, aluksen käyttötarkoitus, omistajat ja omistussuhteet, alukseen kohdistuvat kiinnitykset, ulosmittaukset ja muut vastaavat taloudellisesti tai juridisesti merkittävät seikat.Trafi.fi - Alusrakennusrekisteri


title: Historiarekisteri

text: Historiarekisteri sisältää tiedot aluksen aikaisemmasta omistuksesta ja käytöstä.


title: Historiarekisteri

text: Kansainvälinen terrorismi ja etenkin syyskuun 11. päivän tapahtumat vuonna 2001 vaikuttivat kansainvälisten merenkulkuun liittyvien sopimusten tarkistamiseen. Ihmishengen turvallisuudesta merellä vuonna 1974 tehtyyn kansainväliseen yleissopimukseen (SopS 11/1981) eli niin sanottuun SOLAS-yleissopimukseen hyväksyttiin joulukuussa 2001 pidetyssä diplomaattikonferenssissa uusia alusturvallisuutta ja turvatoimia tukevia kohtia. Aluksen historiatietojen jatkuva ylläpitäminen oli yksi näistä.


title: Historiarekisteri

text: Suomessa historiarekisterin pitämisestä määrättiin kesäkuussa 2004 annetulla lailla alusrekisterilain muuttamisesta. Historiarekisteriä pidetään sellaisista alusrekisteriin merkityistä suomalaisista matkustaja-aluksista ja bruttovetoisuudeltaan vähintään 500 olevista suomalaisista lastialuksista, jotka liikennöivät kansainvälisillä matkoilla. Rekisteröintivelvollisuus ei koske kalastusaluksia ja pienempiä lastialuksia.


title: Historiarekisteri

text: Historiarekisteri täydentää alusrekisterissä jo olevia tietoja. Rekisteristä käy ilmi muun muassa aluksen aikaisemmat lippuvaltiot, kotipaikat, omistajat, mahdolliset vuokraajat, luokituslaitos sekä tiedot aluksen turvallisuuden valvonnasta vastanneista viranomaisista.


title: Manni

text: Manni on muun muassa seuraavien henkilöiden sukunimi:


title: Jumalaiset JaJasiskot

text: Jumalaiset JaJasiskot (esiintyy myös suomenkielisillä nimillä Jumalaiset Ja Ja siskot ja Jumalaiset jajasiskot; ) on Callie Khourin ohjaama ja käsikirjoittama yhdysvaltalainen draamakomediaelokuva, joka sai ensi-iltansa vuonna 2002.


title: Jumalaiset JaJasiskot

text: Elokuvan pääosissa ovat Ellen Burstyn, Ashley Judd, Sandra Bullock, James Garner ja Maggie Smith.


title: Jumalaiset JaJasiskot

text: "Jumalaiset JaJasiskot" perustuu Rebecca Wellsin romaaneihin "Divine Secrets of the Ya-Ya Sisterhood" (1996) ja "Little Altars Everywhere" (1998).


title: Jumalaiset JaJasiskot

text: "Jumalaiset JaJasiskot" sai ensi-iltansa 7. kesäkuuta vuonna 2002 Yhdysvalloissa.


title: Jumalaiset JaJasiskot

text: Siddalee Walker (Sandra Bullock), kuuluisa newyorkilainen näytelmäkirjailija, antaa haastattelun "Time"-lehdelle ja raivostuttaa haastattelullaan etelässä asuvan Vivi-äitinsä; Siddalee kertoi haastattelussaan saavansa inspiraatiota onnettomasta lapsuudestaan. Siddalee ja Vivi riitelevät pahasti puhelimessa, jonka seurauksena Vivin ystävät (JaJasisko-jäsenet) kidnappaavat Siddaleen New Yorkista ja tuovat hänet takaisin etelän "kotiin", missä he toivovat selittävänsä hänelle äitinsä menneisyyden ja näin korjatakseen äidin ja tyttären välirikon.


title: Jumalaiset JaJasiskot

text: Elokuvalla on Rotten Tomatoes -sivustolla 44 prosentin "mätä"-arvosana.


title: Jumalaiset JaJasiskot

text: "Jumalaiset JaJasiskot" tuotti Yhdysvalloissa yli 69,6 miljoonaa dollaria ja 4,3 miljoonaa dollaria ulkomailla, eli yhteensä 73,8 miljoonaa dollaria.


title: Sjöholm

text: Sjöholm on muun muassa seuraavien henkilöiden sukunimi:


title: Rapusumun pulsari

text: Rapusumun keskustassa pyörii pulsari, neutronitähti, jonka massa on noin 2 Auringon massaa. Itse laajenevan sumun massaksi on laskettu noin 0,1 Auringon massaa. Vuonna 1969 löydetty pulsari pyörii ympäri kerran 33 millisekunnissa eli noin 30 kierrosta sekunnissa. Se on millisekuntipulsari. Pulsarin halkaisija on noin 25 km. Se oli ensimmäinen pulsari, joka löydettiin supernovajäänteen keskeltä.


title: Autotheism

text: Autotheism on The Facelessin kolmas studioalbumi, joka julkaistiin 14. elokuuta 2012.


title: At the Gate of Sethu

text: At the Gate of Sethu on yhdysvaltalaisen death metal -yhtyeen Nilen seitsemäs studioalbumi. Se on julkaistu vuonna 2012 levymerkillä Nuclear Blast.


title: At the Gate of Sethu

text: Albumi nousi Suomen virallisen listan sijalle 37.


title: Victor Moses

text: Victor Moses (s. 12. joulukuuta 1990 Kaduna) on nigerialainen jalkapalloilija, pelipaikaltaan laitahyökkääjä tai -puolustaja, joka edustaa Englannin Valioliigassa pelaavaa Chelseaa, jonne hän siirtyi vuonna 2012 Wigan Athleticista.


title: Victor Moses

text: Moses on pelannut Englannin U-16, U-17, U-19 ja U-21 -joukkueissa, mutta valitsi Nigerian aikuisten tasolla.


title: Oi kuusipuu

text: Oi kuusipuu () on saksalaisperäinen suosittu joululaulu, joka on omistettu joulukuuselle.


title: Oi kuusipuu

text: Laulun melodia on saksalainen kansansävelmä, jonka ikää tai alkuperää ei varmuudella tiedetä. Se on mahdollisesti peräisin 1500- tai 1600-luvun Westfalenista. Nuotit ilmestyivät ensimmäisen kerran painettuina vuonna 1799 kahdessa saksalaisessa laulukirjassa. Laulun ensimmäisen säkeistön sanat julkaisi ensimmäisenä August Zarnack vuonna 1820, ja hänet on joskus mainittu myös itse sanoittajaksi, mutta todennäköisemmin hän mukaili sanat vanhasta kansanlaulusta. Toisen ja kolmannen säkeistön sanat lisäsi vuonna 1824 Ernst Anschütz. Joulukuuset olivat noihin aikoihin jo yleistyneet Saksassa. Laulun sanat on suomentanut Matti Pesonen.


title: Oi kuusipuu

text: "Tannenbaum" tarkoittaa alkujaan saksaksi jalokuusta eli pihtaa, mutta sana on myöhemmin vakiintunut tarkoittamaan joulukuusta.


title: Oi kuusipuu

text: Samalla sävelellä lauletaan myös useiden Yhdysvaltain osavaltioiden viralliset laulut: Marylandin ”Maryland, My Maryland”, Iowan ”The Song of Iowa” ja Michiganin ”Michigan, My Michigan” (epävirallinen). Myös brittiläinen työväenlaulu ”Punalippu” käyttää samaa säveltä.


title: In the Beginning

text: In The Beginning on yhdysvaltalaisen death metal -yhtyeen Nilen kokoelma-albumi, joka sisältää kappaleet yhtyeen EP-levyiltä Festivals of Atonement ja Ramses Bringer of War. Albumi julkaistiin vuonna 2000 levymerkillä Relapse Records.


title: Zeppelin ”1830”

text: Zeppelin ”1830” on vuonna 1930 ilmalaiva Graf Zeppelinin Suomen vierailun johdosta valmistetun postimerkin virhepainama. Se on kenties Suomen tunnetuin yksittäinen postimerkki.


title: Zeppelin ”1830”

text: Posti- ja lennätinlaitos ei ehtinyt 24. syyskuuta 1930 tapahtunutta Graf Zeppelinin Helsingin vierailua varten julkaisemaan siitä omaa postimerkkiä. Sen sijaan painettiin aikaisemmin samana vuonna ilmestyneeseen Saimaa-aiheiseen yleismerkkiin teksti "ZEPPELIN 1930". Merkkejä käytettiin muun muassa Graf Zeppelinin mukana ulkomaille lähteneissä postilähetyksissä, joita ilmalaiva kuljetti noin 8 500 kappaletta.


title: Zeppelin ”1830”

text: Zeppelin-lisäpainama painettiin 500 arkkiin, joista kussakin oli 100 Saimaa-postimerkkiä. Yhteensä Zeppelin-merkkejä painettiin 50 000 kappaletta. Inhimillisen erehdyksen vuoksi jokaisen arkin yhteen merkkiin tuli väärä vuosiluku 1830. Virheellinen lisäpainama oli arkin järjestyksessään 86. postimerkissä. Zeppelin-postimerkkejä oli myynnissä ainoastaan Helsingissä. Arkeista ehdittiin myymään noin puolet ennen virheen havaitsemista. Tämän jälkeen annettiin määräys irrottaa jokaisesta arkista väärän vuosiluvun sisältävä merkki ja palauttaa ne Postin pääkonttoriin. Postimuseon kokoelmissa on nykyään joitakin ehjiä Zeppelin-arkkeja.


title: Zeppelin ”1830”

text: Tavallisen postituoreen (leimaamattoman) Zeppelin-merkin arvo on nykyään noin 70 euroa. 1830-virhepainamerkin luetteloarvo on 2 500 euroa. Vuonna 2010 myytiin huutokaupassa 3 100 eurolla yhdeksän merkin ryhmä, joista keskimmäisessä oli virhepainama. Postilähetyksessä olleesta virhepainamamerkistä on maksettu korkeimmillaan 7 000 euroa.


title: Zeppelin ”1830”

text: Zeppelin-virhepainamasta on olemassa myös väärenteitä. Vanhimmat niistä ovat helposti erotettavissa, koska ne on painettu vuoden 1932 Saimaa-merkille. Ne eroavat väriltään vuoden 1930 vaaleanharmaanvioletista merkistä. Tavallisesta Zeppelin-lisäpainamasta on lisäksi liikkeellä aitoudeltaan kyseenalaisia merkkejä, jotka on leimattu Graf Zeppelinin vierailua myöhemmin. Kaikissa aidoissa on päivämääränä 24.9.1930.


title: Postimuseo

text: Postimuseo on vuonna 1926 perustettu erikoismuseo, joka esittelee Suomen postilaitoksen historiaa. Museo sijaitsee Tampereella museokeskus Vapriikin yhteydessä.


title: Postimuseo

text: Postimuseo ei ole ollut aina samalla paikalla. Sotavuosina kokoelmat olivat varastoituna. Vuosina 1954–1958 ne olivat esillä Vaasassa. Vuodesta 1995 lähtien museo sijaitsi Helsingin Postitalossa, jossa se lopetti toimintansa 21. kesäkuuta 2012. Postimuseo avattiin uudelleen Tampereella syyskuussa 2014.


title: Postimuseo

text: Postimuseossa on noin 9 000 esineen kokoelma, joka esittelee Suomen postilaitoksen kehitystä 1600-luvulta nykypäivään. Postitoimintaan liittyvän esinekokoelman lisäksi museossa on kaikki suomalaiset postimerkit käsittävä postimerkkikokoelma, kuva-arkisto sekä yleisölle avoin kirjasto, joka sijaitsee osoitteessa Lapintie 1, Tampere.


title: Postimuseo

text: Postimuseo tallettaa myös postimerkkien suunnittelu- ja tuotantotyössä syntyvää aineistoa: taideluonnoksia, työpiirroksia, koevedoksia, värinäytteitä ja painoarkkeja. Kokoelmissa on myös arvoleima- eli ehiökuoria sekä ehiöpostikortteja sekä lahjoituksena saatuja erilaisia filateelisia näyttelykokoelmia.


title: Postimuseo

text: Postimuseon omisti aikaisemmin Posti Group edeltäjineen, mutta Tampereelle muuton yhteydessä sen omistajaksi tuli tarkoitusta varten perustettu Postimuseosäätiö. Postimuseosäätiön tehtävä on Postimuseon ylläpitäminen ja kehittäminen sekä suomalaisen postitoiminnan ja sen pohjalta syntyneiden tieto- ja tavaraliikenteen muotojen kulttuuriperinnön säilyttäminen ja esittäminen. Postimuseosäätiö vastaa palvelusopimuksella Posti Group Oyj:n yrityshistoriaan liittyvistä säilytys-, esitys- ja tietopalveluista.


title: Silikoni (radio-ohjelma)

text: Silikoni oli Ylen vuosina 1985–1988 lähettämä tietokoneharrastajille suunnattu radio-ohjelma. "Silikonissa" lähetettiin FM-radion kautta muun muassa C-kasetille tallennettuja tietokoneohjelmia. Harrastajat saattoivat tällöin nauhoittaa radiosta kuuluvan äänen kaseteilleen ja kokeilla ohjelmia omissa tietokoneissaan niihin liitettyjen kasettiasemien välityksellä.


title: Silikoni (radio-ohjelma)

text: Ohjelman nimessä leikiteltiin englannin kielen sanalla silicon ja suomen kielen sanalla koni, joista ensimmäinen tarkoittaa piitä ja jälkimmäinen hevosta. Taustalla oli ajatus siitä, että runoratsu Pegasoksen asemesta nykyajan runoilija käyttää apunaan tietokonetta ja tekstinkäsittelyohjelmaa, jolloin Pegasoksen sijaan hänen ratsunaan onkin ”silikoni”, siliconesta eli piistä tehty hevonen.


title: Silikoni (radio-ohjelma)

text: Alun perin "Silikoni" oli osa Radio Rex -nimellä kulkenutta opetusohjelmien kokoelmaa. 21. elokuuta 1985 Radio Rexissä lähetettiin Kouluradion toimituspäällikkö Kai R. Lehtosen ja Eero Syrjäsen laatima tietokoneohjelma, jolla pystyi laskemaan kahden päivämäärän välillä kuluneen ajan. Hyvin sujuneen kokeilun jälkeen vuonna 1986 Lehtosen ehdotuksesta koottiin yhteen erillinen tuotantoryhmä, jonka tekemän työn myötä alettiin lähettää puolen tunnin pituista radio-ohjelmaa nimeltä "Silikoni – ohjelma tietokoneikäisille". Se tuli radiosta viikoittain elokuusta 1986 lähtien. "Silikonin" lähetysaika oli torstaisin kello 18.30, ja se uusittiin maanantaisin samaan aikaan. Ohjelmassa lähetettiin muun muassa kuulijoiden tekemiä BASIC-ohjelmia ja käsiteltiin mikrotietokoneharrastajia kiinnostavia aiheita, kuten esimerkiksi tietokoneella säveltämistä, ensimmäisen tietokoneen hankkimista, poliisin tietokoneenkäyttöä ja sukellusvenesimulaatioiden realistisuutta Suomen merivoimien edustajan näkökulmasta. Vuonna 1987 "Silikonin" kuulijamäärän arvioitiin olevan yli 120 000. Lähetykset päättyivät joulukuussa 1988.


title: Silikoni (radio-ohjelma)

text: Joka kerta ennen "Silikonin" alkamista radiokuuluttaja selitti tietokoneohjelmat välittäneiden, häiriöääniä muistuttaneiden surinoiden ja piipitysten merkityksen. Pääkuuluttaja Pentti Fagerholm piti tilannetta kafkamaisena, sillä yleensä kuuluttajan tehtävänä oli pyytää häiriöitä anteeksi eikä kertoa niiden oleellisesta roolista ohjelmassa.


title: Silikoni (radio-ohjelma)

text: "Silikonille" myönnettiin Yleisradion journalististipendi 1987. Tietotekniikan liitto puolestaan valitsi Kai R. Lehtosen vuoden 1991 ATK-vaikuttajaksi. Valintaperusteiksi mainittiin Lehtosen saavutukset ”tietotekniikan tuomisessa radion avulla tutuksi laajoille harrastajapiireille”.


title: Kukk

text: Kukk on seuraavien henkilöiden sukunimi:


title: Hamza El Fatouaki

text: Hamza El Fatouaki (s. 28. elokuuta 1991 Rabat) on marokkolainen moottoriurheilija. Hän aloitti uransa karting-sarjoissa. Vuonna 2010 hän kilpaili F4 Eurocup 1.6 sarjassa kuusi kilpailua saavuttamatta pisteitä.


title: Sundberg

text: Sundberg on muun muassa seuraavien henkilöiden sukunimi:


title: Varjonen

text: Varjonen on seuraavien henkilöiden sukunimi:


title: Angry Birds Star Wars

text: Angry Birds Star Wars on Rovio Entertainmentin kehittämä ja julkaisema mobiilipeli, joka on "Angry Birds" -pelisarjan viides osa. Peli julkaistiin 8. marraskuuta 2012.


title: Angry Birds Star Wars

text: Pelin jatko-osa "Angry Birds Star Wars II" julkaistiin 19. syyskuuta 2013.


title: Angry Birds Star Wars

text: Pelin linnut mukailevat "Tähtien sota" -elokuvan hahmoja. Esimerkiksi punainen lintu on kuin Luke Skywalker ja musta kuin Obi-Wan Kenobi. Aluksi pelissä julkaistiin vain kaksi tavallista episodia: ”"Tatooine"” ja ”"Death Star"” sekä erikoisepisodit ”"Path of the Jedi"” ja ”"Bonus"”, jonka tasoja aukeaa pelaajan kerätessä tarpeeksi monta tähteä. Pelissä on myös kultaisia droideja, jotka avaavat portaalin erikoiskenttiin. Alussa Luke on kuin Punainen lintu, mutta saa pian sinisen valosapelin, jolla voi tehdä enemmän tuhoa. Läpäisemällä ”"Path of the Jedin"” hän saa voimakkaamman vihreän valosapelin. Joillain alustoilla voi Millennium Falconia käyttää kuten ”Uljasta Kotkaa”. ”"Hoth"”-jääplaneettaepisodi julkaistiin peliin myöhemmin. Uusin episodi on nimeltään ”"Cloud City"” ja samalla julkaistiin ""Boba Fett Missions"", jonka avaamiseksi on löydettävä piilotettuja rakettireppuja. Syyskuussa 2013 julkaistiin uusin episodi ""Moon of Endor"". Joulukuussa 2013 julkaistiin pelin päätös-episodi, ""Death Star 2"".


title: Félix Serrallés

text: Félix Juan Serrallés IV (s. 24. kesäkuuta 1992 Ponce, Puerto Rico) on puertoricolainen moottoriurheilija. Hän aloitti uransa karting-sarjoissa kymmenvuotiaana ollen kahdesti toinen Karibianmeren sarjoissa vuosina 2004 ja 2005. Vuonna 2009 Serrallés kilpaili Skip Barber National Championship -sarjassa. Vuonna 2010 hän sijoittui sarjan kolmanneksi. Samana vuonna Serrallés kilpaili Formula Renault UK -talvisarjassa sekä F2000 Championship- ja U.S. F2000 National Championship -sarjoissa vierailevana kuljettajana. Vuonna 2011 Serrallés jatkoi Formula Renault UK -sarjassa saavuttaen kaksi palkintosijaa. Hän ajoi myös Eurocup Formula Renault -sarjassa saavuttaen 41 pistettä ja sijoittuen sarjan 12:nneksi. Vuonna 2012 Serrallés kilpaili Toyota Racing Series -sarjassa sijoittuen sarjan kahdeksanneksi. Hän ajoi myös yksittäisiä kilpailuja Formula 3 Euroseries -sarjassa sekä Britannian F3-sarjassa sijoittuen sarjan kolmanneksi. Serrallés siirtyi uudelleen perustettuun Euroopan Formula 3 -sarjaan saavuttaen kaksi kakkossijaa sijoittuen sarjan 11:nneksi. Samana vuonna hän kilpaili Toyota Racing Series -sarjassa. Vuonna 2014 Serrallés jatkoi Euroopan F3-sarjassa sijoittuen jälleen loppupisteissä 11:nneksi. Vuonna 2015 Serrallés siirtyi Indy Lights -sarjaan.


title: Vänskä

text: Vänskä on suomalainen sukunimi, joka on muun muassa seuraavilla henkilöillä:


title: Bølan kalliopiirrokset

text: Bølan kalliopiirrokset ovat Stodin kylässä Steinkjerin kunnassa Pohjois-Trøndelagin läänissä Norjassa. Kuvakenttä kohoaa muutama sata metriä Snåsavatnetin ylle ja sijaitsee siihen laskevan Bølajoen varrella kosken partaalla. Se on kuuluisa suurta peuraa esittävästä kuvasta, joka on lähes luonnollisen ihmisen kokoinen. Sitä kutsutaan norjaksi "Bølareinen". Muita kuvioita on yhteensä noin 30. Vuosittain kalliokuvilla käy 50 000 kävijää .


title: Bølan kalliopiirrokset

text: Jo 1800-luvulla tiedettiin Bølareinen, mutta 1970-luvun alussa löydettiin 20 metriä suuren peuran alapuolelta lisää eläimen kuvia, joita olivat esimerkiksi karhu ja ahma. Vuonna 1997 huomattiin vielä pieni hirvi noin 50 metriä peuran yläpuolella.


title: Bølan kalliopiirrokset

text: Vuonna 2001 kalliota tutkittiin tarkemmin. Silloin löydettiin joen vierestä kulkevalta polulta kulunut, mutta selvästi erottuva ihminen, jolla oli sauva kädessään ja sukset tai lumikengät jalassaan. Koska hiihtäjä sijaitsi polulla, tutkittiin maastoa tarkoituksena löytää polulle uusi reitti, kun turpeiden alta löydettiin vielä noin 20 muuta kuviota lisää.


title: Bølan kalliopiirrokset

text: Uudet kuviot kuuluvat kuvakenttään, jota vahva kvartsijuonne halkoaa. Juonteen eri puolet kallistuvat vastakkaisiin suuntiin. Toinen sivu kallistuu joelle ja toinen junaradan puolelle. Juonteen kohdalta löytyi lintua esittävä piirros. Hiihtäjä on radan puoleisella sivulla.


title: Bølan kalliopiirrokset

text: Kallion pinta on kuvioiden hakkaamisen jälkeen rapautunut ja kuvioiden alkuperäiset urat ovat nykyään matalampia tai hävinneet. Tämän vuoksi uusien kuvapaneelien sisältämiä kuvioita on ollut vaikeaa hahmottaa. Kahdelle erilaisella dokumentointitekniikalla on löytynyt joitakin hankalia kuvioita. Mustalla hiilipalasella ja ohuella paperilla voidaan hankaamalla löytää valkoiseksi jääviä kuvioita. Tällä tavalla löytyi linnun alta uusi hirvikuvio. Myös katkelmia muista peuraeläimistä huomattiin, mutta osa eläinten muista osista ovat tuhoutuneet.


title: Bølan kalliopiirrokset

text: Silokallio on maankohoamisen vuoksi kohonnut merestä noin 6 000 vuotta sitten, joten tämä on piirrosten ajoituksessa takaraja. Varovaisesti on ajateltu, että kuvat tehtiin merenrannalla noin 5 500−6 000 vuotta sitten eli ne ajoitetaan vuosille 4 000−3 500 eaa.. Se sijoittuu myöhäiselle neoliittiselle kivikaudelle.


title: Bølan kalliopiirrokset

text: Bölan peura on hakattu kaarevaan, mutta lievästi rikkonaiseen ja matalaan, kallioseinämään. Sen koko on 180×136 cm, mutta etujalasta puuttuu pieni osa. Piirros käsittää vain eläimen ääriviivan, joka on noin 1 cm leveä, ja täytteenä pieniä, ehkä turkkia esittäviä, täpliä. Peuran edessä on pieni tunnistamaton piirros, joka voi olla katkelma eläinkuviosta. Läheltä on havaittu myös pieni karhunkuva.


title: Bølan kalliopiirrokset

text: Peura löydettiin 1842, kun Benjamin Vikran nosti tunturilla turvetta. Myöhemmin kuvio maalattiin punamaalilla ja sitä kohdeltiin kansallisaarteena ja nähtävyytenä. Bölan peura on Norjan parhaiten tunnettu kalliopiirros.


title: Bølan kalliopiirrokset

text: "Bølamannen" eli Bölan hiihtäjä, joka on 150 senttimetriä pitkä, on kuvattu samalla tavalla kuin Bölan peura. Kuvio on profiili hahmosta sivulta katsottuna. Hahmo on piirretty ilman suurempia yksityiskohtia, mutta pääpiirteet on siitä helppo tunnistaa. Hahmoon ei ole lisätty sukupuoleen viittaavia piirteitä, joten se voi esittää miestä tai naista. Ihmisellä on jalassaan käyrät ulokkeet, jotka muistuttavat suksia tai lumikenkiä. Pitkässä kädessään hänellä on paksu seiväs. Yleinen tulkinta on, että mies hiihtää etukenossa yhdellä sauvalla ja lyhyillä suksilla.


title: Bølan kalliopiirrokset

text: Kallion kulunut pinta on tuhonnut kuviota hieman. Piirrosten yökuvauksissa syksyllä 2004 huomattiin, että hiihtäjä oli alun perin piirretty vaillinaisesti. Kohtia ristiselästä ja alaselästä oli alun perin jätetty hakkaamatta. Samalla paljastui kaksi hirveä esittävää pientä kuviota, jotka olivat jääneet hiihtäjän "alle". Toisen takajalka kulki hahmon kaulan poikki. Hirvet olivat katkelmallisia, sillä kallion pinnan kuluminen häivytti eläinten yksityiskohtia.


title: Bølan kalliopiirrokset

text: Vastaavalla tavalla tehtyjä kuvioita tunnetaan esimerkiksi Lånkesta (Stjørdalissa), joka on saman pituinen, ja Bardalista (Beistadissa). Ainoat piirroksien hiihtäjät tunnetaan Uikujoen Zalavrugassa Venäjän Karjalassa.


title: Bølan kalliopiirrokset

text: Vuonna 2016 hiihtäjän kuva turmeltui, kun nuori kävijä ymmärtämättömyyttään, hyvää tarkoittaen, halusi raaputtamalla parantaa kuvan näkyvyyttä.


title: Kongon sodat

text: Tämä on täsmennyssivu, joka luettelee Kongon demokraattisen tasavallan sekä Kongon tasavallan alueella tapahtuneet sodat vuodesta 1960.


title: Huuskonen

text: Huuskonen on suomalainen sukunimi, joka on muun muassa seuraavilla henkilöillä:


title: Räyhä-Ralf

text: Räyhä-Ralf () on vuonna 2012 valmistunut Disneyn animaatioelokuva. Elokuva on Walt Disney Animation Studion 52. animaatioelokuva. Elokuvan on tuottanut The Walt Disney Company ja levittänyt Walt Disney Pictures.


title: Räyhä-Ralf

text: Elokuvan jatko-osa "Räyhä-Ralf valloittaa internetin" sai ensi-iltansa vuonna 2018.


title: Räyhä-Ralf

text: Suomenkielisen version sivurooleista vastaavat Petri Hanttu, Jukka Laaksonen, Thomas Puha, Henni-Liisa Stam, Aarni Hyökki, Joel Bonsdorff, Ella Leppälä, Kaj Itämäki, Minna Lampolahti, Taina Rupponen, Toni Lähteinen, Tero Koponen ja Mikael Eklund. Ohjauksesta vastasi Antti L. J. Pääkkönen ja käännöksestä Marko Hartama.


title: Räyhä-Ralf

text: "Räyhä-Ralf"in teemakappaleen esittää japanilainen popyhtye nimeltä AKB48. Nimeltään se on "Sugar Rush".


title: Räyhä-Ralf

text: Elokuvamusiikin sävelsi Henry Jackman.


title: Fedde le Grand

text: Fedde le Grand (s. 7. syyskuuta 1977 Utrecht, Alankomaat) on alankomaalainen house -tuottaja ja DJ. Hänen kappaleensa "Put Your Hands Up 4 Detroit" nousi vuonna 2006 monen Euroopan maan singelistoille.


title: Dan Vadis

text: Dan Vadis ("Costantin Daniel Vafiadis", 3. tammikuuta 1938 Shanghai – 11. kesäkuuta 1987 Lancaster, Ohio) oli kreikkalaissyntyinen yhdysvaltalainen elokuvanäyttelijä.


title: Dan Vadis

text: Kehonrakennusta harrastanut Vadis palveli jonkin aikaa Yhdysvaltojen laivastossa ja osallistui Mae Westin voimamiesnäytöksiin. 1960-luvun alussa hän näytteli päärooleja italialaisissa mytologisaiheisissa peplum- ja gladiaattorielokuvissa kuten "Ercole l’invincibile" (”Voittamaton Herkules”, 1963), "I dieci gladiatori" (”Kymmenen gladiaattoria”, 1963), "Il trionfo di Ercole" (”Herkuleen voitto”, 1964) ja "Gli invincibili dieci gladiatori" (”Kymmenen voittamatonta gladiaattoria”, 1964). Vuosikymmennen puolivälin jälkeen Vadis siirtyi esittämään spagettiwesternien roistoja. Myöhemmin hän työskenteli Yhdysvalloissa osallistuen muutamiin Clint Eastwood -elokuviin. Vadisin viimeiseksi filmiksi jäi Bruno Mattein ohjaama "Seitsemän raivoisaa gladiaattoria" vuonna 1983.


title: Martin Solveig

text: Martin Laurent Picandet (s. 22. syyskuuta 1976 Pariisi, Ranska), taiteilijanimeltään Martin Solveig, on ranskalainen house-tuottaja ja DJ. Hänen läpimurtokappaleensa on vuonna 2010 julkaistu "Hello", joka nousi singlelistan ykköseksi Belgiassa, Alankomaissa ja Itävallassa. Kappaleella vierailee kanadalainen synthpop-yhtye Dragonette. Solveig oli myös mukana tuottamassa Madonnan "MDNA"-albumia.


title: Wickes-luokka

text: Wickes-luokka oli Yhdysvaltain laivaston hävittäjäluokka, jonka satayksitoista (DD-75 - DD-185) alusta valmistuivat 1917-1921.


title: Wickes-luokka

text: Edeltäneen Caldwell-luokan kanssa ja seuranneen Clemson-luokan kanssa luokka muodosti niin sanotun nelipiippuisten () alusten sarjan. Luokan aluksista valmistui ennen ensimmäisen maailmansodan päättymistä vain muutama. Osa aluksista romutettiin 1930-luvulla, mutta loput palvelivat toisessa maailmansodassa. Pääosa muutettiin muihin tehtäviin ja osa luovutettiin saattajiksi Britannian kuninkaalliselle laivastolle. Kaikki luokan jäljellä olevat alukset romutettiin pian toisen maailmansodan päätyttyä.


title: Wickes-luokka

text: Ensimmäiset viisikymmentä tilattiin osana vuoden 1916 laivasto-ohjelmaa.


title: Kynsiliaanit

text: Kynsiliaanit ("Uncaria") on matarakasveihin kuuluva kasvisuku.


title: Kynsiliaanit

text: Sukuun kuuluu yhteensä noin 34 lajia. Trooppisen Aasian ja Australian alueella tavataan 29 lajia, Afrikassa ja Madagascarilla kolme ja trooppisessa Amerikassa kaksi. Kiinassa kasvaa 12 lajia joista viisi on endeemisiä.


title: Kynsiliaanit

text: Kynsiliaanit ovat liaaneja eli puuvartisia köynnöskasveja. Ne tarttuvat kasvualustaansa pari senttiä pitkien, kynttä muistuttavien käyrien piikkien avulla.


title: Kynsiliaanit

text: Kynsiliaanien eri osia käytetään rohdoksina. Sukuun kuuluvasta, tropiikissa kasvavasta pienestä puusta "Uncaria gambir" saadaan gambiiriksi kutsuttua nahkojen parkitsemisainetta. Gambiirilla parkitussa nahkassa on oranssinpunainen sävy ja pehmeä pinta. Sitä käytetään myös taittamaan sinisävyisyyttä mustista parkitusaineista.


title: Kynsiliaanit

text: Gambiiria ja pippuria kasvatetaan samoilla pelloilla, koska kasveista on hyötyä toisilleen.


title: Ahvenainen

text: Ahvenainen voi tarkoittaa seuraavia:


title: Ahvenniemi

text: Ahvenniemi on seuraavien henkilöiden sukunimi:


title: Airola

text: Airola on seuraavien henkilöiden sukunimi:


title: Alm

text: Alm on muun muassa seuraavien henkilöiden sukunimi:


title: Timo Toivonen (laskuvarjohyppääjä)

text: Timo Toivonen on suomalainen laskuvarjohyppääjä, joka on tarkkuushyppymaajoukkueen lisäksi edustanut Suomea myös painonnostossa. Utin Laskuvarjokerhoa edustava Toivonen on voittanut uransa aikana useita Suomen- ja Pohjoismaiden mestaruuksia sekä edustanut Suomea myös 17 kertaa MM-kisoissa, joista paras sijoitus toistaiseksi on 12. sija henkilökohtaisessa tarkkuudessa.


title: Timo Toivonen (laskuvarjohyppääjä)

text: Toivosella on hallussa myös Suomen korkeusennätys, 9 302 metriä (21. huhtikuuta 2013, Utti). Kyseinen ennätys, kuten myös pisin vapaa pudotus (8 125 metriä), ratifioitiin kesällä 2014 myös Euroopan ennätyksiksi.


title: Timo Toivonen (laskuvarjohyppääjä)

text: Painonnostossa saavutuksena on yksi Pohjoismaiden mestaruus ja useita mitalisijoja SM-tasolla sarjassa 56 kg.


title: Nassim Sidi Said

text: Nassim Sidi Said (s. 14. joulukuuta 1972 Tizi Ouzou) on algerialainen moottoriurheilija. Hän aloitti uransa kartingsarjoissa. Vuonna 1998 Said kilpaili Ranskan F3-sarjassa. Vuosina 1999–2001 hän kilpaili Ranskan F3 B-cup -sarjassa. Vuonna 2001 hän kilpaili muun muassa Espanjan F3- ja Ranskan F3 Cup -sarjoissa. Vuonna 2002 hän kilpaili Itävallan ja Italian F3-sarjoissa, vuonna 2003 Saksan ja itävallan F3-sarjoissa. Vuonna 2005 hän osallistui yhteen Italian F3000 Light -sarjan kilpailuun.


title: Return

text: Return on vuonna 1980 perustettu norjalainen rockyhtye. Se oli kuuluisimmillaan 1980-90-lukujen taitteessa, jolloin sillä oli kotimaassaan useita listahittejä ja se oli eräs Norjan menestyneimmistä yhtyeistä. 1993 yhtye jäi tauolle, mutta palasi vuonna 2000 kokoelmalevyllä ja kiertueella. Vuonna 2005 yhtye julkaisi uuden studioalbumin ja 2008 ilmestyi kokoelmalevy, joka sisälsi myös konsertti-DVD:n.


title: Return

text: Yhtyeen musiikillinen tyyli on pysynyt alkuajoista lähtien hyvin samanlaisena, se soittaa yhä tyypillistä 80-luvun rockia.


title: Apell

text: Apell on seuraavien henkilöiden sukunimi:


title: Aromaa

text: Aromaa on seuraavien henkilöiden sukunimi:


title: Aronen

text: Aronen on suomalainen sukunimi, joka on muun muassa seuraavilla henkilöillä:


title: Arvonen

text: Arvonen on muun muassa seuraavien suomalaisten henkilöiden sukunimi:


title: Tšižovka-Arena

text: Tšyžouka-arena (, ) on rakennusvaiheessa oleva jäähalli Minskissä, Valko-Venäjällä. Siellä tullaan pelaamaan jääkiekon maailmanmestaruuskilpailuja vuonna 2014. Areenan rakentaminen alkoi heinäkuussa 2009.


title: Asunmaa

text: Asunmaa on seuraavien henkilöiden sukunimi:


title: Markus Hyytiä

text: Markus Hyytiä, taiteilijanimeltään Marcus Alexander, on turkulainen ammattitaikuri ja Ravintolataikuuden Suomen mestari 2012.


title: Markus Hyytiä

text: Marcus Alexander hyväksyttiin Suomen taikurit ry:n jäseneksi vuonna 2006. Hän esiintyy vuosittain lukuisissa yritysten ja muiden yhteisöjen tilaisuuksissa ympäri Suomea. Lisäksi hän on esiintynyt televisio-ohjelmassa "Galaxi".


title: Suupanniityn koulu

text: Suupanniityn koulu (elokuuhun 2017 saakka "Pirkkalan yläaste") on reilun 650 oppilaan yläkoulu Pirkkalassa. Koulu kuuluu Suomen suurimpiin pelkästään yläasteen sisältäviin kouluihin. Samassa rakennuksessa toimii myös Pirkkalan yhteislukio, jossa on yläasteen oppilaiden lisäksi muutama sata oppilasta. Koulurakennus sijaitsee osoitteessa Koulutie 8 ja on osittain kaksikerroksinen.


title: Suupanniityn koulu

text: Koulu remontoitiin perusteellisesti viimeksi vuosina 2003–2004, mutta koulusta on havaittu pahoja kosteusongelmia. Aiemmin rakennuksen rakenteissa uskottiin olevan myös hometta, mutta tätä tutkimukset eivät pystyneet osoittamaan. Suurin osa ongelmista korjataan kesälomalla 2013, mutta osa korjauksista venyy syksyyn. Tämän vuoksi kuusi opetustilaa siirretään väistötiloihin syyslukukaudeksi 2013.


title: Suupanniityn koulu

text: Pirkkalan yläaste on panostanut teknologian käyttöön opetuksessa. Opetuskäyttöön on tarjolla kaksi täysmittaista 20-paikkaista ATK-opetustilaa, kaksi kymmenen kannettavan tietokoneen siirreltävää vaunua, joita voidaan käyttää eri tiloissa vapaasti sekä Naistenmatkan ala-asteen kanssa jaettavia iPad-taulutietokoneita. Kaikissa luokissa on tietokone, videotykki ja dokumenttikamera. Lisäksi koulun alueelle perustettiin iPadeja ja kannettavia tietokoneita varten suljettu WLAN-verkko, joka ei toistaiseksi ole oppilaiden vapaassa käytössä.


title: Suupanniityn koulu

text: Koulu on myös selvästi liian pieni vuonna 2004 remontin yhteydessä valmistuneesta laajennusosasta huolimatta sekä yläasteelle että lukiolle. Tilojen ennustetaan olevan liian pienet pelkästään yläasteelle vuonna 2015. Uutta lukiorakennusta on suunniteltu muun muassa Rantaniittyyn, mutta se voi valmistua aikaisintaan vasta vuonna 2016.


title: Sisulla ja sydämellä

text: Sisulla ja sydämellä on Yrjö Nortan ohjaama suomalainen komediaelokuva vuodelta 1947.


title: Sisulla ja sydämellä

text: Elokuvan alkuperäisaiheen kirjoittaja, Hufvudstadsbladetin silloinen toimittaja J. E. Westerberg eli Erik "Tex" Westerberg näytteli elokuvassa Topi Kallion roolia.


title: Sisulla ja sydämellä

text: Elokuva kertoo ylioppilaista, jotka päättävät heittää haasteen teekkareille: keväällä komitea lähettää kirjeen ja ehdottaa alkusyksystä pidettäväksi koulujenvälistä urheilukilpailua, yliopistolaiset vastaan teekkarit. Muuten suunnitelmat ovat selvät, mutta teekkareilla on mestariluokan edustajan ansiosta selkeä ylivoima nyrkkeilyssä. Juoksua harrastava Pena kosiskelee Lailaa, joka puolustaa kaikkien pilkkaamaa lukutoukkaa Mattia. Pena haluaa nöyryyttää Mattia Lailan silmissä ja taivuttaa ystävänsä Hempan kanssa tämän lähtemään kesäloman jälkeen nyrkkeilykehään pelastamaan koulun mainetta. Matti ottaa haasteen vastaan ja lähtee kesäloman ajaksi maalle treenaamaan huippuvalmentajan kanssa. Laila saapuu naapurikartanoon ystävänsä kanssa harjoitellakseen uintia. Kesän aikana Matin ja Lailan välit lämpenevät, mutta kirjat ja hyönteiset paremmin kuin ihmiset tunteva Matti ei osaa ottaa tilannetta haltuunsa, vaikka Laila hänelle huokaileekin. Ottelun alkutunnelmissa syksyllä sattuu monenlaisia kommelluksia, ja niiden loppuhuipennuksena nähdään ylioppilaiden ja teekkareiden nyrkkeilyottelu.


title: Sisulla ja sydämellä

text: Urheiluelokuva sai pääosin myönteisen vastaanoton aikalaiskriitikoilta. Eräs kriitikko arvioi filmin suurimman heikkouden olevan ”kehno ohjaus Nortan kaltaiselta älykkäältä teknikolta ja pitkän linjan ammattilaiselta.” Toisen arvostelijan mukaan elokuvan alku on hyvin tyypillistä kotimaista viihde-elokuvaa, jonka parissa rooleihinsa sopivien näyttelijöiden ja viattoman maailmankuvan ansiosta viihtyy. Lyhyesti filmiä luonnehdittiin ”pirteäksi ja harmittomaksi ajanviete-elokuvaksi”. Myös näyttelijöiden suoritukset saivat kiitosta.


title: Mesoplodon traversii

text: Mesoplodon traversii on harvinainen nokkavalaiden heimoon kuuluva valaslaji. Tutkijat epäilevät valaiden elävän suurimman osan elämistään kaukana avomerellä, minkä vuoksi niistä on hyvin vähän tietoa ja havaintoja. Lajilla ei ole suomenkielistä nimeä.


title: Mesoplodon traversii

text: Vuonna 2010 Uuden Seelannin Opape Beachilta löydettiin kuolleena kaksi "Mesoplodon traversii" -lajin yksilöä. Yksilöt määritettiin ensin suippokuononokkavalaiksi, mutta tutkijat selvittivät DNA:n perusteella niiden olleen "Mesoplodon traversii" -lajia. Tätä ennen laji tunnettiin vain luulöytöjen perusteella.


title: Kyläraittien kuningas

text: Kyläraittien kuningas on Jorma Nortimon ohjaama suomalainen elokuva vuodelta 1945. 1800-luvun Suomeen sijoittuva romanttinen maaseutuelokuva kertoo neljän nuoren ihmisen rakkaustarinan.


title: Kyläraittien kuningas

text: Elokuva ilahdutti aikalaisarvostelijoita, vaikka he myönsivätkin sen heikkoudet muun muassa äänityksessä. Erään kriitikon mukaan suomalainen elokuva tarttui pitkästä aikaa tuttuun maalaiskuvaukseen, ja sekä käsikirjoitukseen että ohjaukseen on saatu vauhtia ja toimintaa niin, että katsoja elää filmin mukana koko ajan, vaikka filmi olikin kuvattu ”sunnuntaisävyisesti”. Esko Töyrin kuvausta kiitettiin, ja näyttelijöistä vain Esko Vettenranta sankarirengin roolissa keräsi mainittavaa huomiota.


title: Annonsbladet

text: Annonsbladet för Kimitobygden – Kemiönseudun ilmoituslehti on Kemiössä Kemiönsaarella ilmestyvä tilattava paikallislehti. Lehden päätoimittaja on Michael Nurmi ja lehteä kustantaa Lindan Group. Lehden levikki on 5 238 ja se ilmestyy kerran viikossa torstaina.


title: Joonas Jääskeläinen

text: Joonas Jääskeläinen (s. 14. heinäkuuta 1973 Helsinki) on suomalainen entinen jääkiekkoilija. Hän pelasi urallaan SM-liigassa yhteensä 423 runkosarjaottelua tehopistein 131+83=214 ja keräten 126 jäähyminuuttia sekä 25 playoff-ottelua tehopistein 2+3=5 ja keräten kahdeksan jäähyminuuttia. Jääskeläisen vahvuuksiin kuului maalintekotaidot, röyhkeys ja kulmaväännöt. Hän pelasi urallaan myös Ruotsissa.


title: Joonas Jääskeläinen

text: Jääskeläinen on Karhu-Kissojen kasvatti. Hän teki joukkueessa debyyttinsä miesten peleissä kaudella 1992–1993 I-divisioonassa, jossa Jääskeläinen pelasi seitsemän ottelua. Kausi 1993–1994 oli hänelle ensimmäinen kokonainen miesten sarjoissa ja varsinainen tulokaskausi I-divisioonassa. Jääskeläinen teki 19 runkosarjaottelussa tehot 8+5=13 ja hänet palkittiin sarjan vuoden tulokkaana. Jääskeläinen debytoi samalla kaudella myös SM-liigassa; hän pelasi Kiekko-Espoon riveissä kymmenen runkosarjaottelua tehopistein 1+2=3. Seuraava kausi 1994–1995 oli Jääskeläiselle varsinainen tulokaskausi SM-liigassa ja se toi hänelle 50 runkosarjaottelussa tehot 11+6=17 ja neljässä playoff-ottelussa yhden maalin.


title: Joonas Jääskeläinen

text: Toisella kokonaisella SM-liigakaudellaan 1995–1996 Jääskeläinen oli 12 osumallaan Kiekko-Espoon toiseksi paras maalintekijä Ľubomír Kolníkin jälkeen. Kaudella 1996–1997 hän ylsi 22 osumallaan joukkueen sisäisessä maalipörssissä samalle sijalle Nils Ekmanin jälkeen. Kaudella 1997–1998 Jääskeläinen voitti Kiekko-Espoon sisäisen maalipörssin 19 osumallaan. Hänen nousujohteinen uransa alkoi kuitenkin hiipua joukkueen nimen vaihduttua Espoo Bluesiksi kaudeksi 1998–1999, jolloin hän oli joukkueen kolmanneksi paras maalintekijä 16 osumallaan. Viimeisellä Espoossa viettämällään kaudella 2000–2001 pettymykseksi osoittautunut Jääskeläinen teki runkosarjassa vain viisi maalia.


title: Joonas Jääskeläinen

text: Kaudeksi 2001–2002 Jääskeläinen siirtyi vuoden mittaisella sopimuksella Pelicansiin. Hän nousi joukkueen ykkösketjuun, palasi takaisin SM-liigan parhaiden maalintekijöiden joukkoon ja teki liigan yhden kauden piste- ja maaliennätyksensä tehoilla 23+11=34. Jääskeläinen voitti Pelicansin sisäisen maalipörssin ja jakoi SM-liigan maalipörssin kahdeksannen sijan Bluesin Valeri Krykovin kanssa. Kausi 2002–2003 hänellä meni kuitenkin pilalle loukkaantumisten takia. Jääskeläinen pelasi vain 36 runkosarjaottelua ja hänen koko uransa oli lähellä loppua.


title: Joonas Jääskeläinen

text: Jääskeläinen siirtyi kaudeksi 2003–2004 Elitserien-joukkue Leksands IF:ään. Hän kärsi kuitenkin taas loukkaantumisista ja pelasi vain 24 runkosarja- ja kaksi Kvalserien-ottelua. Joukkue putosi kauden päätteeksi Allsvenskaniin. Jääskeläinen lopetti uransa kevääseen 2004.


title: Joonas Jääskeläinen

text: Jääskeläinen pelasi yhteensä 27 A-maaottelua.


title: Hyytiä

text: Hyytiä on suomalainen sukunimi. Hyytiä-nimisiä henkilöitä:


title: Matti Huurre

text: Matti Huurre (s. 1931 Haapavesi) on suomalainen arkeologi ja Suomen esihistoriaan erikoistunut tutkija, joka toimi pitkään tutkijana Museovirastossa. Hän on suorittanut useita arkeologisia kaivauksia eri puolilla Suomea aina 1950-luvun lopulta lähtien.


title: Matti Huurre

text: Huurteen kirjallinen tuotanto käsittää useisiin laajoihin paikallishistorioihin laadittuja esihistoriallisia ja arkeologisia osuuksia. Hänen merkittävämpänä teoksenaan voidaan pitää vuonna 1979 ilmestynyttä kirjaa "9000 vuotta Suomen esihistoriaa", josta on vuosien kuluessa otettu lukuisia uusintapainoksia.


title: Matti Huurre

text: Vuonna 1980 Huurteelle myönnettiin Tiedonjulkistamisen valtionpalkinto ja 1994 hänet promovoitiin Helsingin yliopiston kunniatohtoriksi.


title: Hemmo Karja

text: Hemmo Karja (s. 2. helmikuuta 1993 Helsinki) on suomalainen näyttelijä. Hän on tullut tunnetuksi Janne Haukkalan roolista saippuasarjassa "Salatut elämät", jossa hän on esiintynyt vuodesta 2011 alkaen. Hän on myös mukana joulukuussa 2014 ensi-iltansa saaneessa elokuvassa "Nightmare 2 – Painajainen jatkuu". Vuoden 2015 kesällä hän oli mukana "Salattujen elämien" nettisarjassa "Satula".


title: Ruotsin NUTS-aluejako

text: Ruotsin NUTS-aluejako (ruots. "riksområde") on kolmetasoinen kansainvälisiin tilastointitarkoituksiin kehitetty aluejako. Aluejaon ruotsinkielinen nimitys on sananmukaisesti käännettynä "valtakunnan alue". NUTS1-tasolla Ruotsi jakaantuu kolmeen alueeseen, NUTS2-tasolla kahdeksaan alueeseen ja NUTS3-tason muodostavat Ruotsin läänit, joita on tällä hetkellä 21 kappaletta.


title: Ruotsin NUTS-aluejako

text: Seuraavassa on hierarkinen luettelo NUTS-aluejaotuksesta, joka on ollut voimassa vuoden 2008 alusta lähtien. Suluissa olevat suomenkieliset nimet ovat Tilastokeskuksen ilmoittamia nimiä, jotka löytyvät Suomen tilastollisesta vuosikirjasta.


title: Megakaryosyytti

text: Megakaryosyytti on luuytimen jättisolu, josta irronneista pienistä palasista verihiutaleet syntyvät. Suurten megakaryosyyttien solulimasta kuroutuu irti pieniä solukalvon ympäröimiä osia, joita kutsutaan trombosyyteiksi eli verihiutaleiksi. Yksi megakaryosyytti voi muodostaa jopa 6000 verihiutaletta.


title: Megakaryosyytti

text: Megakaryosyytti on lohkotumainen solu ja sen läpimitta on yli 30 μm. Kehitysprosessi lähtee liikkeelle luuytimessä olevasta kantasolusta. Se erilaistuu megakaryoblastiksi, josta kypsyy megakaryosyytti.


title: Megakaryosyytti

text: Pienentyneet megakaryosyytit siirtyvät itsekin verenkiertoon ja kulkeutuvat keuhkoihin, joissa ne jäävät kiinni pieniin verisuoniin jatkaen edelleen verihiutaleiden tuotantoa. Noin 10 % trombosyyteistä syntyy keuhkoissa.


title: Jahn

text: Jahn voi viitata seuraaviin henkilöihin:


title: Ketty Lester

text: Ketty Lester (oikealta nimeltään Revoyda Frierson, s. 6. elokuuta 1934) on yhdysvaltalainen laulaja ja näyttelijä.


title: Ketty Lester

text: Yksi Lesterin tunnetuimmista kappaleista on ”Love Letters” vuodelta 1962. 1960-luvun alussa Lester teki kiertueen Eurooppaan Cab Calloway’s Orchestran kanssa ja sai sen myötä paljon positiivista julkisuutta itselleen. 1960-luvulla hän esiintyi Broadway-musikaalissa "Cabin in the Sky". Lester on levyttänyt muutaman albumin, kuten "The Soul of Me", "Where is Love?", "When a Woman Loves a Man".


title: Ketty Lester

text: Kun levyttäminen ei enää Lesteriltä onnistunut, hän aloitti toisen asian, jota rakasti: näyttelemisen. Lester näytteli Hester-Sue Terhunea "Pieni talo preerialla" -sarjassa ja näytteli myös "Onnen päivissä", "L.A. Lawssa", "Sairaalan sykkeessä" ja "Hill Street Bluesissa".


title: Kaipaus

text: Kaipaus () on Jack Claytonin ohjaama brittiläinen draamaelokuva vuodelta 1987. Romanttisen draaman pääosissa ovat Maggie Smith ja Bob Hoskins. "Kaipaus" sijoittuu 1950-luvun Irlantiin, missä Smithin näyttelemä rahaton keski-ikäinen vanhapiika Judith Hearne työskentelee pianonopettajana.


title: Kaipaus

text: Elokuvan tuottivat Peter Nelson ja Richard Johnson. Nelson myös laati käsikirjoituksen Brian Mooren romaanin "Judith Hearne" (1955) pohjalta. "Kaipauksen" säveltäjänä toimi Georges Delerue ja kuvaajana Peter Hannan.


title: Kaipaus

text: Vaikka romaanin juoni sijoittuu Pohjois-Irlannin Belfastiin, "Kaipaus" kuvattiin Irlannin Dublinissa ja Englannin Surreyssa, Sheppertonissa sijaitsevalla studiolla. "Kaipaus" on Aidan Gillenin elokuvadebyytti. Elokuvan radiosovituksen tuotti BBC Radio 4 vuonna 1995.


title: Kaipaus

text: "Kaipaus" sai ensi-iltansa New Yorkissa 23. joulukuuta vuonna 1987. Kotimaassaan Iso-Britanniassa "Kaipaus" sai ensi-iltansa vasta yli vuotta myöhemmin 6. tammikuuta vuonna 1989 Lontoossa. Suomeen elokuva ilmestyi 9. helmikuuta vuonna 1990.


title: Kaipaus

text: Maggie Smith voitti roolisuorituksestaan parhaan naispääosan BAFTA-palkinnon vuonna 1989. Smith voitti myös parhaan naispääosan Evening Standard -palkinnon. Bob Hoskins voitti parhaan miespääosan Evening Standard -palkinnon.


title: HMS Coniston

text: HMS Coniston (viirinumero M1101) oli Britannian Kuninkaallisen laivaston Ton-luokan miinanraivaaja.


title: HMS Coniston

text: Alus tilattiin John I. Thornycroft and Companyltä Woolstonista. Sen köli laskettiin 14. kesäkuuta 1950 ja alus laskettiin vesille 9. heinäkuuta 1952. Alus valmistui 17. maaliskuuta 1953 ja se otettiin palvelukseen seuraavana päivänä.


title: HMS Coniston

text: Alus poistettiin palveluksesta maaliskuussa 1960 ja se siirrettiin reserviin. Alus sijoitettiin poistolistalle ja se myytiin 28. tammikuuta 1970 Metrecille Newhaveniin romutettavaksi.


title: Jalkapallo kesäolympialaisissa 1996 – miesten turnaus

text: Miesten jalkapalloturnaus vuoden 1996 kesäolympialaisissa alkoi 20. heinäkuuta ja päättyi 3. elokuuta. Turnaus pelattiin alle 23-vuotiaiden joukkueilla, joissa sai olla mukana kolme yli 23-vuotiasta pelaajaa. Olympiakultaa voitti Nigeria, ensimmäisenä afrikkalaisena maana.


text: Vuoden 1996 olympialaisten jalkapalloturnaukseen selviytyi karsintojen kautta 15 maata. Isäntämaa Yhdysvallat selviytyi kisoihin ilman karsintoja. Muut paikat jakaantuivat siten että Euroopan karsinnoista kisoihin selviytyi 5 maata, Etelä-Amerikasta 2, Pohjois- ja Keski-Amerikasta 1,5, Afrikasta 3, Aasiasta 3 ja Oseaniasta 0,5. Pohjois- ja Keski-Amerikan ja Oseanian kesken jaetun paikan sai Australia.


text: Turnauksen maalintekijätilaston ykkössijan jakoivat Brasilian Bebeto ja Argentiinan Hernán Crespo.


title: Hiukkasilmaisimet

text: Hiukkasilmaisin eli säteilyilmaisin on laite, jolla havaitaan subatomisia hiukkasia.


title: Hiukkasilmaisimet

text: Useimmat ilmaisimet toimivat perustuen säteilyn ja ilmaisimen sisältämän väliaineen vuorovaikutukseen siten, että laitteen läpäisevä hiukkanen ionisoi väliaineen atomeita eli irrottaa niistä elektroneita. Väliaine riippuu ilmaisintyypistä ja se voi olla nestettä, kaasua tai kiinteää ainetta. Hiukkasilmaisimissa on yleensä jonkinlainen signaalinkäsittelyjärjestelmä, joka muuntaa laitteen tekemän hiukkashavainnon ihmisaistein käsiteltävään muotoon.


title: Hiukkasilmaisimet

text: Yksinkertaisimmillaan hiukkasilmaisimella voidaan todentaa säteilyn olemassaolo. Eri ilmaisimilla tai niistä muodostetuilla ilmaisinkokonaisuuksilla voidaan vaikkapa määrittää hiukkasen rata, laskea ilmaisimen läpäisevien hiukkasten määrä tai laskea säteilyannos. Fysiikan perustutkimuksessa ilmaisimia käytetään havaitsemaan esimerkiksi kosmista säteilyä tai hiukkastörmäytyskokeissa syntynyttä säteilyä. Lisäksi ilmaisimista on hyötyä säteilysuojelussa, esimerkiksi dosimetriä käytetään mittaamaan säteilyannosta ja geigermittaria säteilyn voimakkuutta.


title: Hiukkasilmaisimet

text: Eräs tapa kategorisoida hiukkasilmaisimet on jaotella ne kaasutäytteisiin ilmaisimiin, kiinteän materiaalin ilmaisimiin ja visuaalisiin ilmaisimisiin alla olevan taulukon mukaisesti. (Taulukko ei sisällä jokaista ilmaisintyyppiä.)


title: Neljä kohtaloa

text: Neljä kohtaloa (suomeksi myös Kvartetti; ) on vuonna 1981 julkaistu James Ivoryn ohjaama brittiläis-ranskalainen draamaelokuva, jonka pääosissa ovat Alan Bates, Maggie Smith, Isabelle Adjani ja Anthony Higgins. Elokuva sijoittuu vuoden 1927 Pariisiin. Merchant Ivory Productions -yhtiö tuotti elokuvan.


title: Neljä kohtaloa

text: "Neljä kohtaloa" perustuu Jean Rhysin samannimiseen romaaniin "Quartet", jonka pohjalta Ruth Prawer Jhabvala laati käsikirjoituksen. Elokuvan tuottajina toimi Ismail Merchant ja Jean-Pierre Mahot de la Querantonnais.


title: Neljä kohtaloa

text: "Neljä kohtaloa" sai ensi-iltansa ensimmäisen kerran Ranskassa Cannesin elokuvajuhlilla toukokuussa vuonna 1981. Maanlaajuinen ensi-ilta oli 20. toukokuuta. Iso-Britanniassa elokuva julkaistiin heinäkuussa 1981. Suomessa elokuva sai ensi-iltansa 15. huhtikuuta vuonna 1983.


title: Neljä kohtaloa

text: "Neljä kohtaloa" oli ehdokkaana neljään elokuvapalkintoon, joista elokuva voitti kaksi.


title: Randhir Kapoor

text: Randhir Kapoor (s. 15. helmikuuta 1947) on intialainen elokuvanäyttelijä, -tuottaja ja -ohjaaja. Hän työskentelee Bollywood-elokuvien parissa.


title: Randhir Kapoor

text: Randhir Kapoor on näyttelijä ja elokuvantekijä Raj Kapoorin vanhin poika ja näyttelijä Prithviraj Kapoorin pojanpoika. Hän meni naimisiin näyttelijä Babitan kanssa vuonna 1971, mutta he ovat asuneet erillään noin 20 vuoden ajan. Heillä on kaksi tytärtä, menestyneet näyttelijät Karisma Kapoor ja Kareena Kapoor.


title: Go to Blazes

text: Go to Blazes on vuonna 1962 julkaistu Michael Truman ohjaama brittiläinen rikos-/komediaelokuva, jonka pääosissa ovat Dave King, Robert Morley, Daniel Massey ja Dennis Price. Sivuosissa ovat muun muassa Maggie Smith ja Coral Browne.


title: Go to Blazes

text: Elokuvan käsikirjoittivat Patrick Campbell ja Vivienne Knight. Associated British Picture Corporation toimi elokuvan tuotantoyhtiönä. "Go to Blazes" sai ensi-iltansa huhtikuussa vuonna 1962.


title: Go to Blazes

text: Kolme epäpätevää rikollista varastaa paloauton pakomatkalle.


title: Child in the House

text: Child in the House on vuonna 1956 ensi-iltansa saanut Cy Endfieldin ohjaama ja käsikirjoittama draamaelokuva, jonka pääosissa ovat Phyllis Calvert, Eric Portman ja Stanley Baker. "Child in the House" kertoo tytöstä, joka taistelee selviytyäkseen sydämettömistä sukulaisistaan.


title: Child in the House

text: "Child in the House" pohjautuu Janet McNeillin romaaniin. Elokuva sai ensi-iltansa Lontoossa 14. elokuuta vuonna 1956. "Child in the House" on myös Maggie Smithin elokuvadebyytti; hän tekee pienen sivuosan juhlavieraana.


title: Reposaaren saha

text: Reposaaren saha oli vuosina 1872–1974 Porin Reposaaressa toiminut saha. Se perustettiin alun perin nimellä "Reposaaren Höyrysaha Oy (Räfsö Ångsågs Aktiebolaget)".


title: Reposaaren saha

text: Reposaaressa oli jo aikaisemmin toiminut saha, joka kuitenkin oli joutunut konkurssiin nälkävuosien myötä vuonna 1866.


title: Reposaaren saha

text: Reposaaren höyrysahan perustamisen pani alulle Itä-Suomesta Porin seudulle muuttanut liikemies Gustaf Tigerstedt, joka oli toiminut saha-alalla myös kotiseudullaan. Hän sai senaatilta luvan höyrysahan perustamiselle, mutta myi luvan vuonna 1871 tukholmalaiselle J. E. Franckelle.


title: Reposaaren saha

text: Franckella oli suurin osa perustetun yhtiön osakkeista. Muita omistajia oli muun muassa porilainen kauppaneuvos Gustaf Sohlström.


title: Reposaaren saha

text: Vuonna 1917 saha siirtyi raumalaisen liikemiehen Alfred Kordelinin omistukseen. Vuonna 1935 omistajaksi tuli Rauma Wood Ltd ja 1951 Rauma-Repola.


title: Reposaaren saha

text: Reposaaren Höyrysaha Oy perusti sahalaitoksia myös muun muassa Nokian Siuroon. Lisäksi yhtiö rakennutti tukinuittoa varten Tampereelle Pispalanharjun ylittäviä tukkiteitä.


title: Reposaaren saha

text: Reposaaren sahalla työskenteli parhaimmillaan yli 500 työntekijää se oli 1900-luvun alussa Suomen suurimpia sahalaitoksia. Höyrysahan myötä Reposaaresta muodostui maan suurin puutavaran vientisatama.


title: Reposaaren saha

text: Suuri höyrysaha muutti aiemmin kalastaja- ja satamayhteisönä olleen Reposaaren suureksi teollisuusyhdyskunnaksi. Toinen suuri teollisuuslaitos saarella oli 1900-luvun alussa toimintansa aloittanut Reposaaren Konepaja.


title: Reposaaren saha

text: Sahan työläisille rakennettiin oma asuinalue. Lisäksi Reposaari sai muun muassa oman kirkon ja koulun sekä lennätinyhteyden. Sahan ansiosta aloitti toimintansa myös Reposaaren VPK vuonna 1891.


title: Reposaaren saha

text: Reposaaren höyrysahalla oli kaksi omaa hinaajaa, jotka toivat sahalle suuria tukkilauttoja Pohjanlahden rannikkoseuduilta. Sahalle uitettiin raaka-ainetta myös sisämaasta Kokemäenjokea myöten.


title: Reposaaren saha

text: Sahalla sattui sen historian aikana useita suuria tulipaloja. Vuonna 1901 koko laitos paloi, mutta se rakennettiin uudelleen. Toukokuussa 1919 paloi sahan lautatarha. Vuonna 1936 tuhoutui tulipalossa viisi työläisten asuintaloa sekä 150 metriä pitkä varastorakennus. Saman vuoden lopulla paloi vielä yksi sahan alueella ollut varastorakennus. Nämä tulipalot paljastuivat myöhemmin erään naisen sytyttämiksi tuhopoltoiksi.


title: Reposaaren saha

text: Viimeisinä vuosinaan saha työllisti noin 200 henkeä. Se lakkautettiin vuonna 1974. Sahasta suunniteltiin pitkään sahateollisuusmuseota, mutta se tuhoutui pyromaanin sytyttämässä tulipalossa vuonna 1995. Jäljellä on nykyään enää sahan tiilirakenteinen savupiippu.


title: Jeff Kent

text: Jeffrey Franklin ”Jeff” Kent (s. 7. maaliskuuta 1968 Bellflower, Kalifornia) on yhdysvaltalainen entinen baseballpelaaja. Hän pelasi 17 kautta kestäneellä ammattilaisurallaan yleensä kakkospesämiehenä ().


title: Jeff Kent

text: Kent aloitti ammattilaisuransa vuonna 1992 Toronto Blue Jaysissä, joka oli varannut hänet MLB:n vuoden 1989 . Hän siirtyi kesken tulokaskautensa pelaajakaupassa New York Metsiin, jossa pelasi kauteen 1996 asti. Hän siirtyi heinäkuussa 1996, kauden ollessa kesken, Cleveland Indiansiin ja saman vuoden marraskuussa, kauden päätyttyä, San Francisco Giantsiin. Hän pelasi Giantsissa kuusi kautta, kaudesta 1997 kauteen 2002 asti, jonka päätteeksi pääsi pelaamaan ensimmäisen ja ainoan kerran urallaan MLB:n loppuottelusarjassa World Seriesissä. Anaheim Angels vei mestaruuden otteluvoitoin 4–3. Joulukuussa 2002 hän siirtyi vapaana pelaajana Houston Astrosiin ja joulukuussa 2004 Los Angeles Dodgersiin.


title: Jeff Kent

text: Kent lopetti pelaajauransa kauteen 2008. Hän pelasi MLB-vuosinaan yhteensä 2 298 runkosarja- ja 49 pudotuspeliottelua ja valittiin kerran National Leaguen arvokkaimmaksi pelaajaksi (kaudella 2000) sekä viidesti un (vuosina 1999–2001 ja 2004–2005). Lisäksi hänet palkittiin neljästi Silver Slugger -palkinnolla (vuosina 2000–2002 ja 2005). Kent on eniten kunnareita lyönyt kakkospesämies MLB:n historiassa lukemalla 351, jolla hän ylitti Ryne Sandbergin aiemman ennätyksen 74:llä. Kun muillakin pelipaikoilla lyödyt kunnarit lasketaan mukaan, hän löi niitä yhteensä 377.


title: Jeff Kent

text: Kent on naimisissa. Hänellä ja vaimollaan Danalla on neljä lasta, tytär ja kolme poikaa.


title: Jeff Kent

text: Kent oli vuonna 2009 kilpailijana ABC:n tositelevisio-ohjelmassa "Superstars". Hän osallistui ohjelmaan näyttelijä Ali Landryn parina. Vuonna 2012 hän kilpaili CBS:n "Selviytyjien" 25:nnellä, Filippiineillä kuvatulla tuotantokaudella.


title: Kalevanpojan viikatteentikku

text: Kalevanpojan viikatteentikku on Laitilassa Untamalan Pyhän Pietarin kirkon kirkkomaalla sijaitseva pystykivi. Se on kapea, noin kahden metrin korkuinen kivipaasi. Kalevanpojan viikatteentikku on Suomen vanhin kristillinen hautamuistomerkki.


title: Kalevanpojan viikatteentikku

text: Vanhan kansanperinteen mukaan se oli Kalevanpojan eli muinaisen jättiläisen viikatteen hiomiseen käyttämä kovasin. Tarina kertoo, että Kalevanpoika hioi viikatettaan Euran niityllä ja lähetti vaimonsa hakemaan vettä. Kun tätä ei ajoissa kuulunut takaisin, viskasi Kalevanpoika suutuspäissään kovasimen vaimon perään. Se lensi aina Untamalan kirkolle asti ja jäi maahan pystyyn.


title: Kalevanpojan viikatteentikku

text: Vuonna 1952 arkeologi Ella Kivikosken suorittamissa kaivauksissa löydettiin kivipaaden vierestä kaksi esineetöntä ruumishautaa. Ne ajoitettiin myöhäisrautakaudelle 1100–1200 -luvuille. Suomessa Kalevanpojan viikatteentikun kaltaiset pystykivet ovat harvinaisia. Yksi sellainen löydettiin 1930-luvulla tehdyissä kaivauksissa Ulvilan Liikistöstä kaatuneena.


title: Take This Waltz

text: Take This Waltz on vuonna 2011 julkaistu kanadalainen draamakomedia. Elokuvan on ohjannut Sarah Polley, ja sen pääosissa nähdään Michelle Williams, Seth Rogen sekä Luke Kirby. Take This Waltz on toinen Polleyn omaan käsikirjoitukseen perustuva ohjaustyö.


title: Take This Waltz

text: Margot on 28-vuotias freelance-toimittaja, joka tutustuu työmatkalla komeaan Danieliin, joka vielä sattuu asumaan samalla kadulla kuin Margot ja hänen aviomiehensä Lou. Margot tuntee Danieliin voimakasta vetoa ensitapaamisesta lähtien, mutta hän ei kuitenkaan halua pettää aviomiestään. Daniel ja Margot yrittävät tukahduttaa tunteensa ja pysyä vain ystävinä, mutta pikkuhiljaa kiusaus kasvaa vastutamattomaksi ja Margot jättää onnellisen liittonsa Loun kanssa ja muuttaa Danielin luokse asumaan. Elokuvan loppua kohden selviää, että Margot ei ehkä olekaan tyytyväinen ratkaisuunsa ja uuteen elämäänsä Danielin kanssa.


title: Musta romanianvuoristokoira

text: Musta romanianvuoristokoira ("Ciobanesc romanesc corb") eli sananmukaisesti "korppipaimenkoira" on romanialainen koirarotu, joka on Romanian Kennelliiton ("Asociația Chinologicǎ Românǎ") hyväksymä.


title: Musta romanianvuoristokoira

text: Musta romanianvuoristokoira on kookas, pitkäkarvainen ja ylväs vuoristokoira, joka antaa omanarvontuntoisen vaikutelman. Urokset ovat narttuja voimakkaampia ja rakenteensa puolesta työkoirina kyvykkäämpiä.


title: Musta romanianvuoristokoira

text: Pää on massiivinen, voimakas ja ylväästi pystyssä kannettu. Neliönmuotoinen, kohtuullisen leveä kallo on edestä lähes litteä ja sivusta hieman kupolimainen. Urosten kallo on 16-18 cm leveä ja narttujen 15-17 cm leveä. Otsapenger on melko selvästi erottuva.


title: Musta romanianvuoristokoira

text: Katkaistun kartion muotoinen kuono kapenee asteittain kärkeä kohti ja musta kirsu on leveä ja hyvin kehittynyt. Hieman riippuvat, tiiviit huulet ovat voimakkaasti pigmentoituneet. Voimakkaiden leukojen purenta on yleensä leikkaava tai tasapurenta, mutta myös käänteinen saksipurenta sallitaan.


title: Musta romanianvuoristokoira

text: Tumman tai vaalean meripihkan väriset silmät ovat pienet, vinoasentoiset ja mantelinmuotoiset. V:n muotoiset korvat ovat riippuvat, hieman kärjistään pyöristyneet ja lähelle poskia asettuneet. Niiden tulee olla niin pitkät, että eteen vedettyinä ne yltäisivät suupieliin asti. Kookkaassa, kohtuullisen pitkässä ja voimakkaassa niskassa on jonkin verran löysää kaulanahkaa.


title: Musta romanianvuoristokoira

text: Runko on suorakaiteenmuotoinen, voimakas ja massiivinen. Rintakehä on syvä ja leveä ja kylkiluut hyvin kaareutuneet. Selän tulee olla lihaksikas ja voimakas ja alaselän linja laskee kohtuullisesti häntää kohden. Vatsalinja on hieman ylösvetäytynyt. Eturaajat ovat pitkät ja lihaksikkaat, välikämmenet lyhyet ja lähes suorat ja etukäpälät tiiviit ja kissamaisen pyöristyneet. Takaraajat ovat voimakkaat ja lihaksikkaat, kintereet leveät, välikämmenet voimakkaat ja pystysuorat ja takakäpälät tiiviit, voimakkaat ja hieman etukäpäliä pidemmät. Pitkä, ylösasettunut häntä yltää kintereisiin ja hännänpää on hieman kaareutunut. Joustava, sopusointuinen ja hyvin koordinoitu ravi antaa mielikuvan voimakkaasta eläimestä.


title: Musta romanianvuoristokoira

text: Iho on tumman tuhkanharmaa ja tiivis. Karvapeite on pitkä (n. 7-10 cm pitkä), runsas, suora, tasainen ja karhea. Lyhyempää se on päässä ja raajojen etuosissa. Vastaavasti se on huomattavasti pidempää niskassa, johon se muodostaa kauluksen; eturaajojen takaosissa, jossa se muodostaa hapsut; ja takaraajojen takaosissa, jossa se muodostaa vielä pidemmät "housukarvat".


title: Musta romanianvuoristokoira

text: Ainoa hyväksytty väri on musta, mistä juontuu nimitys korppipaimenkoira. Mahdollisten valkoisten merkkien rinnassa ja eturaajoissa tulee kattaa alle 20 % karvapeitteen kokonaisalasta. Kuitenkaan myöskään pienet valkoiset merkit hännänpäässä ja takakäpälissä eivät ole hylkääviä virheitä. Kokonaan musta väritys on kaikkein toivotuin: näyttelyssä kahdesta yhtä laadukkaasta koirasta sen, jolla on karvapeitteessään enemmän mustaa, tulisi aina olla etusijalla.


title: Musta romanianvuoristokoira

text: Urosten säkäkorkeus on 70-80 cm (ihanne 75 cm) ja narttujen 65-75 cm (ihanne 70 cm). Painon tulee olla suhteutettuna säkäkorkeuteen. Sukupuolileima on erittäin selvä niin säkäkorkeuden kuin painonkin suhteen.Rotu on luonteeltaan rohkea, itsenäinen, omanarvontuntoinen, rauhallinen ja tasapainoinen. Omistajaansa kohtaan se on erittäin tottelevainen, mutta vieraita kohtaan pidättyväinen. Sillä on voimakas vahtivietti ja se suojelee karjaa karhuja ja susia vastaan. Sillä on kauas kantautuva, voimakas ja syvä haukku.


title: Musta romanianvuoristokoira

text: Musta romanianvuoristokoira on kotoisin Karpaattien eteläosista ja Karpaattien lähialueilta kuten Argeșista, Brașovista, Dâmbovițasta ja Prahovasta. Se on tunnettu näillä alueilla jo sukupolvien ajan ja on siellä erittäin yleinen. Se jalostettiin lauman ja asuntojen vartiointiin, ja se on työssään hyvin arvostettu. Romanian kennelliitto hyväksyi rotumääritelmän 14.11.2008.


title: Georgianvuoristokoira

text: Georgianvuoristokoira ("ქართული ნაგაზი Kartuli Nagazi") on georgialainen koirarotu, joka on kotimaassaan erittäin suosittu.


title: Georgianvuoristokoira

text: Georgianvuoristokoira on tyypillinen molossityyppinen vuoristokoira ja yksi maailman kookkaimmista roduista. Se on voimakasluustoinen, lihaksikas ja atleettinen. Sen pää on kookas ja raajat voimakkaat. Urosten säkäkorkeus on 74-85 cm ja paino 65-85 kg; nartuilla vastaavat mitat ovat 65-76 cm ja 55-70 kg. Rodusta on kaksi muunnosta: lyhytkarvainen qazbegilainen muunnos nimeltä "nagazi" ja pitkäkarvainen muunnos.


title: Georgianvuoristokoira

text: Georgianvuoristokoira on itsevarma, rohkea ja valpas. Paimenet käyttävät sitä lampaiden suojelemiseen petoeläimiltä eikä se sovellu kerrostaloon.


title: Georgianvuoristokoira

text: Georgianvuoristokoira on ikivanha alkuperäisrotu, joka on hyvin läheistä sukua kaukasiankoiralle. Se on kotoisin Georgian puoleisesta Kaukasus-vuoristosta, jossa sitä on käytetty laumanvartijana jo vuosisatojen ajan. Lyhytkarvainen muunnos on kotoisin Qazbegista Mtskheta-Mtianetin alueelta maan itäosista. Se on kahdesta muunnoksesta vanhempi ja puhtaampana säilynyt.


title: Georgianvuoristokoira

text: Sen jälkeen kun suurin osa georgianvuoristokoirista siirrettiin pois Georgiasta Neuvostoliiton aikana, georgialaiset harrastajat alkoivat ympäristöministeriön tuen avulla etsiä jäljellä olleita yksilöitä, kirjoittaa niistä kuvauksia ja valokuvata niitä. Maa alkoi tehdä rotua tunnetummaksi TV-lähetysten ja lehtiartikkelien avulla jotta se elpyisi ja yleistyisi.


title: Georgianvuoristokoira

text: Neuvostoliiton hajoamisen jälkeen Georgia alkoi jälleen tukea rodun elvyttämistä. Nykyisin suurin huomio on keskitetty ikivanhaan valkoiseen georgialaiseen vuoristokoiraan, joka on hyvin harvinainen. Georgianvuoristokoiraa käytetään nykyisin myös koiratappeluihin.


title: Georgianvuoristokoira

text: Fédération Cynologique de Géorgie on kiistellyt pitkään Venäjän Kennelfederaation kanssa kaukasiankoiran alkuperästä.FCI tulee tämän johdosta päättämään vuoden 2012 aikana mikä on rodun virallinen alkuperämaa. Käytännössä georgianvuoristokoira on siis kaukasiankoiran paikallismuunnos, jota kasvatetaan erillään venäläisestä populaatiosta ennen kaikkea nationalistista syistä.


title: Xi

text: Xi tarkoittaa seuraavia:Xi on seuraavien henkilöiden nimi:Aihepiiriin liittyy myös seuraava:


title: Lateef Crowder

text: Lateef Crowder Dos Santos (s. 23. marraskuuta 1977 Salvador) brasilialais-yhdysvaltalainen sijaisnäyttelijä, näyttelijä ja capoeiran harjoittaja. Hän on esiintynyt elokuvissa "The Protector", "Tekken", "" ja "Twilight – Aamunkoi, osa 2". Crowder on työskennellyt vuodesta 2000 alkaen ZeroGravity-stuntryhmässä ja on tehnyt stuntteja niin elokuviin kuin televisiosarjoihinkin.


title: Lateef Crowder

text: Crowder on harjoitellut capoeiraa kuusivuotiaasta lähtien.


title: Xv

text: Xv tarkoittaa seuraavia:


title: Xv

text: Aihepiiriin liittyy myös seuraava:


title: Petuhov

text: Petuhov on seuraavien henkilöiden sukunimi:


title: Turun tuomiokirkon kello lyö 12

text: Turun tuomiokirkon kello lyö 12 merkitsee joka arkipäivä (maanantaista lauantaihin) kuultavia Turun tuomiokirkon kellojen lyöntejä keskipäivällä Yle Radio 1 -kanavalla. Yleisradio aloitti lyöntien radioinnin jatkosodan lopulla Karjalankannaksen taistelujen aikaan kesäkuussa 1944. Tasavallan presidentin puoliso Gerda Ryti kehotti nelisen viikkoa myöhemmin heinäkuussa pitämässään kuuluisassa radiopuheessa omistamaan kyseiset kellonlyönnit yhteiselle rukoukselle synnyinmaan puolesta, johon kaikkien suomalaisten tuli yhtyä. Nykyisin käytettävä äänite on vuodelta 2006.


title: Turun tuomiokirkon kello lyö 12

text: Puolenpäivän lyönnit kuullaan radiosta suorana jouluaattoisin, kun Suomen Turku julistaa joulurauhan Vanhalta Suurtorilta.


title: Turun tuomiokirkon kello lyö 12

text: Ennen vuotta 2006 Yleisradio käytti vuonna 1965 tehtyä tallennetta. Tuomiokirkon kellon soittolaitteisto oli uusittu kirkon korjauksen yhteydessä 1970-luvun lopulla. Kellojen ääni pysyi entisenä, mutta tahti oli hieman aiempaa nopeampi. Yleisradio yritti useaan otteeseen tallentaa nopeampitahtisen lyöntikulun siinä kuitenkaan onnistumatta, koska liikenteen melu kuului taustalla häiritsevänä. Maaliskuussa 2006 taltiointiin valmistauduttiin huolellisesti, äänitys tehtiin yöllä klo 23.50–01.00, kirkon ympäristö suljettiin liikenteeltä ja kelloja varauduttiin soittamaan niin monta kertaa, että äänittämisessä onnistutaan. Ääni tallennettiin kolmesta kohdasta, mikrofonit olivat tornissa kellojen alapuolella, tornin takana äänitysauton puomin nokassa ja varamikrofonit kirkon edessä Tuomiokirkkotorilla. Ensimmäiseksi taltioitiin mekaanisen ohjauskoneiston soittama normaali puolenyön lyönti, jonka jälkeen kirkonkelloja soitettiin manuaalisesti uudelleen ja uudelleen kaikkiaan noin 45 minuuttia. Ylivoimaisesti kaikin puolin parhaaksi tallenteeksi osoittautui ensimmäinen otos, varamikrofoneilla äänitetty ohjauskoneiston soittama kellonlyönti. Näin radiosta kuultavat kellonlyönnit ovatkin itse asiassa lyönnit keskiyöltä. Uusi äänite otettiin käyttöön huhtikuun alussa 2006.


title: Turun tuomiokirkon kello lyö 12

text: Tuomiokirkon tornissa on kuusi kirkonkelloa. Kaikki kellot ovat peräisin vuoden 1827 Turun palon jälkeiseltä ajalta, tuolloin myös kirkko paloi ja kellot romahtivat alas. Sulaneiden kellojen materiaalia käytettiin uusien kellojen valussa. 1970-luvun alussa kaikki kellot oli muutettu läppääviksi, koska kellojen heiluminen uhkasi tornin puurakenteiden kestävyyttä. Vuosikymmenen loppupuoliskolla tehdyssä korjauksessa vahvistettiin tornin rakenteita teräsprofiilein ja kolme kelloista palautettiin heiluviksi. Birckstedtin kello, kirkon suurin kello painaa noin 3 600 kiloa. Aikakelloja on kaksi: neljänneskello ja tuntikello, ne painavat yhteensä noin 2 000 kiloa. Vuodelta 1831 peräisin olevien kellojen valaja on Luvialla valimoa pitänyt Mikael Rostedt.


title: Turun tuomiokirkon kello lyö 12

text: Aikakellot ilmoittavat ajan kulumisesta neljä kertaa tunnissa. Kellojen lyönneissä on kaksi osaa: tarkempi ajankulku ilmoitetaan yksittäislyönnein neljänneskellolla siten, että vartin yli tasatunnin tulee yksi lyönti, puolelta kaksi lyöntiä ja neljännestä vaille tasatuntia kolme lyöntiä. Tasatunnilla lyödään ensin neljä lyöntiä neljänneskellolla ja vasta niiden jälkeen varsinainen tasatunnin aikalyönti tuntikellolla muhkeina kaksoislyönteinä.


title: Lisa Gastoni

text: Lisa Gastoni (s. 28. heinäkuuta 1935 Alassio) on italialainen näyttelijä. Hän syntyi italialaiselle isälle sekä irlantilaiselle äidille ja muutti toisen maailmansodan jälkeen Englantiin, jossa aloitti elokuva- ja malliuransa. Gastoni palasi Italiaan 1960-luvulla. Vuoden 1979 jälkeen hän lopetti elokuvauransa pitkäksi aikaa ja keskittyi maalaamiseen ja kirjoittamiseen.


title: Zaitsevin sääntö

text: Zaitsevin säännön mukaan eliminaatioreaktiossa vety lohkeaa siitä hiiliatomista, jossa on vähemmän vetyä. Yleisemmin Zaitsevin sääntö voidaan muotoilla niin, että jos eliminaatioreaktiossa voi syntyä kaksi erilaista alkeenia muodostuu termodynaamisesti stabiilimpi (enemmän substituoitu) alkeeni. Zaitsevin sääntöön on poikkeuksia, muun muassa Hofmannin säännön mukaiset reaktiot.Sääntö on nimetty kehittäjänsä Alexander Zaitsevin mukaan.


title: Kiinteistötietojärjestelmä

text: Kiinteistötietojärjestelmä (KTJ) on digitaalinen tietopankki, josta saa kiinteistörekisterin ja -rekisterikartan sekä lainhuuto- ja kiinnitysrekisterin tiedot koko maasta. Kiinteistötietojärjestelmästä selviävät kiinteistöt ja niiden omistus. Rekisterit ovat julkisia ja ne kattavat koko Suomen.


title: Kiinteistötietojärjestelmä

text: Kiinteistötietojärjestelmään kuuluu kiinteistörekisteri sekä lainhuuto- ja kiinnitysrekisteri.


title: Fineli

text: Fineli on Terveyden ja hyvinvoinnin laitoksen (THL) ylläpitämä elintarvikkeiden kansallinen koostumustietopankki. Fineli sisältää tiedot yli 3 400 elintarvikkeesta ja 54 ravintotekijästä. Tavallisia ravintotekijöitä ovat muun muassa hiilihydraatit, rasvat, proteiinit, kivennäisaineet ja vitamiinit.


title: Fineli

text: Finelin verkkosivut ovat suomeksi, ruotsiksi ja englanniksi. Fineli on osa EuroFIR:n koostumustietokantojen verkostoa.


title: Fineli

text: Finelin koostumustietokanta on perustettu vuonna 1989. Alun perin koostumustietokanta on kerätty tutkimustarkoituksiin.. Epidemiologisissa tutkimuksissa on haettu yhteyksiä ruoankäytön ja sairauksien välille. Tällaisia on löydetty muun muassa sydän- ja verisuonitautien ja erilaisten syöpien välillä.


title: Fineli

text: Vuodesta 1999 alkaen Fineli on ollut käytettävissä myös internetissä.


title: Fineli

text: Fineli on tarkoitettu vastaamaan erityisesti Suomessa käytettäviä elintarvikkeita ja niiden koostumusta. Tiedot sopivat kohtalaisen hyvin myös Suomen lähialueilla, ja Fineliä käytetään Suomen lisäksi myös Virossa, Ruotsissa ja Norjassa. Finelin verkkosivustolla vierailee päivittäin noin 4 000 kävijää.


title: Fineli

text: Finelin verkkosivustolla vierailee ravinnosta kiinnostuneita laidasta laitaan: laihduttajia, hiilihydraattitietoisia, voimailijoita - sekä koirien ravitsemuksesta kiinnostuneita. Tärkeitä käyttäjäryhmiä ovat myös henkilöt, joilla on ravitsemukseen liittyviä sairauksia, kuten diabetes tai keliakia .


title: Fineli

text: Fineli on keskeisessä osassa suomalaista ruoankäyttötutkimusta. Finelin tietoja käytetään Terveyden ja hyvinvoinnin laitoksen kaikessa ravitsemustutkimuksessa, kuten esimerkiksi Finravinto-tutkimuksessa. Lisäksi Finelin tietoja käytetään ravitsemuslaskentaohjelmistojen välityksellä muissa tutkimuslaitoksissa, ruokapalveluissa ja yrityksissä. Myös monet ravitsemusterapeutit käyttävät Finelin tietoja.


title: Fineli

text: Finelin tiedot ovat helmikuusta 2015 alkaen vapaasti käytettävissä avoimena datana.


title: Singaporen satama

text: Singaporen satama (LOCODE: SG SIN ja SG SCT ) on erittäin suuri meriliikenteen keskus Singaporessa. Vuonna 2011 se oli 531,6 miljoonan tonnin kokonaisrahtimäärällään maailman 3. suurin satama kiinalaisten Shanghain ja Ningbon ja Zhoushanin sataman jälkeen. Myös vuosien 2012 (538,0 milj. tonnia) ja 2013 satamatilastoissa (559,6 milj. tonnia) Singaporen satama listattiin maailman 3. suurimmaksi satamaksi.


title: Singaporen satama

text: Konttiliikenteessä Singapore oli maailman suurin vielä vuonna 2009, mutta jäi vuosina 2010-2011 toiselle sijalle ohi nousseen Shanghain jälkeen. Hongkongin satamaa oli näinä vuosina kolmanneksi suurin konttisatama. Singaporen sataman kautta kulki vuonna 2011 kontteja 29,938 miljoonan, vuonna 2012 31,6 miljoonan ja vuonna 2013 32,6 miljoonan TEU:n verran.


title: Singaporen satama

text: Vuonna 2011 satamassa kävi yhteensä 127 998 yli 75 tonnin alusta. Suurimmat alusryhmät olivat tankkerit (22 280 kpl) ja konttialukset (19 290 kpl).


title: Singaporen satama

text: Alusten polttoainehuollossa Singaporen satama on oman ilmoituksensa mukaan maailman suurin ja tärkein. Vuonna 2011 sieltä tankattiin kaikkiaan 43 153,6 tonnia polttoainetta, josta valtaosa oli raskasta polttoöljyä.


title: Singaporen satama

text: Satama on perustettu 1800-luvulla. Toisen maailmansodan aikana sataman makasiinit tuhoutuivat japanilaisten pommituksissa ja lukuisat upotetut alukset haittasivat liikennettä satama-altaassa. Vuoteen 1947 mennessä sataman kautta kulkevan rahdin määrä nousi kuitenkin jo 20,4 miljoonaan nettorekisteritonniin, ja nelinkertaistui siitä vuoteen 1963 mennessä. Vuonna 1972 avattiin uusi konttilaituri, jonka avulla voitiin vastaanottaa kolmannen sukupolven konttialuksia. Vuonna 1997 satamaan avattiin toinen terminaali, Pasir Panjang.


title: Singaporen satama

text: Nykyisin keskeinen satamaoperaattori PSA Singapore (PSA= Port of Singapore Authority) toimii viidessä terminaalissa. Kolme niistä, Tanjong Pagar, Keppel ja Brani, ovat aivan kaupungin keskustassa. Pasir Panjangin kaksi terminaalia terminaalia ovat hiukan keskustan länsipuolella. Lokakuussa 2012 se julkisti suunnitelman laajentaa Pasr Panjangin aluetta vielä kahdella terminaalilla ja 15 uudella laiturilla.


title: Singaporen satama

text: PSA Singaporen lisäksi Singaporessa toimii toinen suuri satamaoperaattori (Jurong Port Pte). Jurongin satama hoitaa muutakin rahtia kuin konttitavaraa. Vuonna 2011 sen käsittelemästä rahdista lähes puolet oli terästuotteita.


title: Singaporen satama

text: Singaporen suunnitelmissa on luopua keskustan konttiterminaaleista ja siirtää rahtiliikenne Tuasin niemelle kaupungin länsiosaan.


title: Jalkapallon Suomensarjan karsintasarja 1945

text: Palloliiton Suomensarjan karsintasarja 1945 oli karsinta Palloliiton Suomensarjaan 1945-1946. Palloliiton Suomensarja 1945 oli Palloliiton toiseksi korkein sarjataso jalkapallossa kaudella 1945. Alun perin kyseessä oli karsinta Suomensarjaan 1945-1946, joka alkoi siis heti syksyllä. Kummankin lohkon kaksi parasta joukkuetta jatkoi Suomensarjassa. Loput joukkueista jatkoivat Maakuntasarjassa.Myöhemmin tämä 1945 karsintasarja on luokiteltu yhdeksi vuonna 1930 alkaneen Suomen toiseksi korkeimman sarjatason sarjakaudeksi. Toiseksi korkeimpaa sarjatasoa lasketaan myös aletun pelata Suomessa ensimmäisen kerran vasta 1936.


text: SPL:n edustajakokous päätti 8. huhtikuuta, että keväällä 1945 pelataan karsinta Suomen sarjaan 1945-46, joka pelataan syys-kevätsarjana. Karsinta pelataan 2 x 8 joukkueen yksinkertaisina lohkosarjoina. Sarjaan olivat oikeutetut osallistumaan kaikki jäljellä olevat 1943 – 44 Suomen sarjan joukkueet ja lisäksi Akilles ja KuPS, koska ne olivat oikeutettuja pelaamaan em. sarjassa, mutta olivat luopuneet paikastaan pelaajavaikeuksien takia. Lisäksi karsintasarjaan saivat osallistua v. 1944 Maakuntasarjan pelaamatta jääneiden välieräotteluiden joukkueet sekä lisäksi ne joukkueet, jotka osallistuivat saman kilpailun II välieriin. Noita seuroja oli 12. Lopuista 4 paikasta järjestettiin karsinta keväällä. Osallistuvat joukkueet olivat:


text: Lohko I: Akilles, GBK (mukaan kevään karsinnoista), KaPS, PP (mukaan kevään karsinnoista), SePS, TaPa, TPK ja ÅIFK


text: Lohko II: Arsenal, HT, Iirot (mukaan kevään karsinnoista), Ilves-Kissat, JyP, KuPS, PoPa ja WP-35 (mukaan kevään karsinnoista).


text: HUOM: Taulukon tuloksissa otteluparit ovat oikein, mutta tuloksista ei selviä, mitkä ovat otteluparissa koti- ja mitkä vierasotteluita.


title: Arvi Mustalahti

text: Arvi Taavetti Mustalahti (s. 30. heinäkuuta 1904 Tyrvää) oli suomalainen maanviljelijä ja kirjailija.


title: Jalkapallon Suomensarjan kausi 1945–1946

text: Palloliiton Suomensarja 1945-1946 oli Palloliiton toiseksi korkein sarjataso jalkapallossa kaudella 1945-1946. Työväen Urheiluliiton seurat pysyivät edelleen poissa Palloliiton sarjoista ja ne pelasivat omia ja Suomensarjojaan.


text: Suomenmestaruuden liitot ratkaisivat mestareiden välisissä kohtaamisissa.


text: Sarjan kaksi parasta nousi Palloliiton Mestaruussarjaan ja kaksi viimeistä joutui karsimaan Suomensarjapaikastaan maakuntasarjalaisten kanssa.


text: Karsinnoissa Tampereen Palloilijat hävisi Hakalle 2-10 ja KuPS puolestaan voitti Pallo-Pojat 7-0, joten Haka ja KuPS säilyivät Suomensarjassa, johon maakuntasarjasta nousi kaikkiaan kahdeksan joukkuetta.


Viimeinen aamu: neuvostopartisaanien vaietut jäljet on Veikko Erkkilän kirjoittama kirja jatkosodan aikaisista neuvostopartisaanien teoista.


title: Viimeinen aamu: neuvostopartisaanien vaietut jäljet

text: Erkkilän kirja tuo esiin uutta tietoa neuvostopartisaanien tuhoiskuista suomalaisiin rajakyliin. Kirja käsittelee aihetta suomalaisten ja venäläisten tutkimustyön kautta. Erkkilä on päässyt Venäjälle haastattelemaan partisaaneja sekä tutkimaan partisaanitoiminnan arkistoja. Kirjailija tuo lisäksi esiin tekemäänsä yhteistyötä venäläisten sotahistorioitsijoiden kanssa.


text: Jatkosodan aikana Neuvostoliitto lähetti Suomeen vahvasti aseistautuneita partisaaniosastoja, jotka surmasivat Pielisen ja Petsamon välisellä raja-alueella noin 170 siviiliä ja haavoitti 54 siviiliä. Lisäksi partisaanien jäljiltä katosi siellä parikymmentä ihmistä. Partisaaniosastot liikkuivat syrjäseuduilla, muun muassa Sallassa ja Savukoskella sekä Pielisen ja Petsamon välisellä raja-alueella.


text: Partisaanien rikoksista on alettu keskustella vasta 1990-luvulla, sillä poliittiset syyt vaikuttivat aikanaan siihen, että uhrit ja rajaseudun asukkaat joutuivat vaikenemaan asiasta ja kantamaan surunsa ja traumansa yksin. Erkkilä kuvaa ja tuo kirjassaan esille näitä toisen maailmansodan vaiettuja sotarikoksia, mutta valottaa myös samalla "poliittista välttämättömyyttä" eli vallinutta moraali- ja oikeuskäsitettä, joka ymmärsi ja jätti tuomitsematta nämä kommunistien hirmuteot.


text: Metro Livessä Laura Halminen on arvioinut Erkkilän kirjaa varsin kuvaavasti: "Edellisestä partisaanikirjastaan Valtion tiedonjulkistamispalkinnon saanut toimittaja jatkaa perusteellisella mutta inhimillisellä otteella. Ohuella kammalla tehty taustatyö yhdistettynä sujuvaan kerrontaan ja hiukset nostattaviin ihmiskohtaloihin tekee partisaanien töiden dokumentaariosta arvokkaan ja opettavaisen."


text: Timo Koivusalo on valmistellut samannimistä elokuvaa, joka pohjautuisi Erkkilän aineistoon. Koivusalo on saanut elokuvalle Elokuvasäätiöltä käsikirjoitustuen.


title: Back

text: Back on seuraavien henkilöiden sukunimi:


title: Bäck

text: Bäck on muun muassa seuraavien henkilöiden sukunimi:


title: Päivi Loponen-Kyrönseppä

text: Päivi Loponen-Kyrönseppä on suomalainen kulttuurivaikuttaja. Hän on johtanut Savoy-teatteria vuodesta 2013. Aiemmin hän on työskennellyt Vantaan viihdeorkesterin toiminnanjohtajana (2009–2013) sekä Lemin musiikkijuhlien taiteellisena johtajana (2008–2013).


title: Päivi Loponen-Kyrönseppä

text: Loponen toimii Aamulehden kriitikkona kirjoittaen pääasiassa oopperasta ja musiikkiteatterista. Hän on työskennellyt toimittajana ja kriitikkona myös muun muassa Helsingin Sanomissa ja Ylen tv-uutisissa sekä kirjoittanut juttuja mm. Teatteri & Tanssi -lehteen, Musiikkilehti Rondoon sekä sanomalehti Ilkkaan.


title: Päivi Loponen-Kyrönseppä

text: Loponen-Kyrönseppä on Sibelius-Akatemiasta valmistunut musiikin maisteri ja diplomilaulaja, äänialaltaan mezzosopraano. Hän on Ooppera Skaalan perustajajäsen ja toimi Ooppera Skaala ry:n puheenjohtaja vuosina 1996–2003.http://www.hs.fi/kulttuuri/art-2000002670385.html


title: Baden-Fehldruck 9 Kreuzer -virhepainama

text: Baden-Fehldruck 9 Kreuzer -virhepainama on Badenin suurherttuakuntassa vuonna 1851 julkaistuista postimerkeistä löydetty virhepainama.


title: Baden-Fehldruck 9 Kreuzer -virhepainama

text: Badenin ensimmäiset postimerkit julkaistiin 1. toukokuuta 1851. ”9 kreuzerin vihreä” on värivirhe nimellisarvoltaan yhdeksän kreuzerin postimerkissä - tarkoitetun vaaleanpunaisen asemasta merkkejä painettiin sinivihreälle paperille. Vihreä paperi oli tarkoitettu kuuden kreuzerin merkkeihin, mutta ilmeisesti paperiarkit menivät sekaisin painossa. Virheen syntytavasta ei ole kuitenkaan varmaa tietoa. Merkkiä tunnetaan vain kolme leimattua ja yksi käyttämätön kappale. Kaksi näistä merkeistä on liimattuna kuoreen.


title: Baden-Fehldruck 9 Kreuzer -virhepainama

text: Baden-Fehldruck 9 Kreuzerin virhepainama on yksi suurimmista filateelisista harvinaisuuksista. Virhepainama löydettiin ensi kerran vasta yli 40 vuotta merkkien julkaisemisen jälkeen. Kaksi merkin sisältävää kirjettä on alun perin paroni von Türckheimin kokoelmasta.Koska merkkejä tunnetaan vain neljä on myös esitetty epäilyksiä siitä, että merkit ovat väärennöksiä tai vahingossa liikkeelle laskettuja koevedoksia.


title: Baden-Fehldruck 9 Kreuzer -virhepainama

text: Tunnetaan myös postimerkki, josta käytetään nimeä ”Simon Error”. Tämän löysi 1930-luvulla Karlsruhessa leimatusta kuoresta Badenin merkkien asiantuntija ja niistä kirjoittanut Siegfried Simon. Kyseessä on 6 kreuzerin vihreä merkki, jonka takapuolelta löytyy 9 kreuzerin merkin kuva. Merkki oli myynnissä Joachim Erhardtin huutokaupassa vuonna 1993 500 000 Saksan markan aloitushinnalla.


title: Ström

text: Ström- tai Strøm -nimisiä henkilöitä ovat:


title: Puttonen

text: Puttonen on suomalainen sukunimi, joka on muun muassa seuraavilla henkilöillä:Myös seuraavien henkilöiden alkuperäinen sukunimi on ollut Puttonen:


title: Saalasti

text: Saalasti on suomalainen sukunimi. Saalasti-nimisiä henkilöitä:


title: Kaarlonen

text: Kaarlonen on suomalainen sukunimi. Kaarlonen-nimisiä henkilöitä:


title: Niskala

text: Niskala on suomalainen sukunimi, joka on muun muassa seuraavilla henkilöillä:


title: Paunonen

text: Paunonen on suomalainen sukunimi. Paunonen-nimisiä henkilöitä:


title: Kurvinen

text: Kurvinen on suomalainen sukunimi, joka on muun muassa seuraavilla henkilöillä:


title: Löfving

text: Löfving-nimisiä henkilöitä:


title: Piiparinen

text: Piiparinen on suomalainen sukunimi. Tunnettuja Piiparinen-nimisiä henkilöitä ovat:


title: 1Q84

text: 1Q84 on Haruki Murakamin romaani, joka julkaistiin Japanissa ensin kolmessa osassa vuosina 2009-2010. Romaanista tuli pian sensaatio. Ensimmäinen painos myytiin loppuun julkaisupäivänä ja kuukaudessa myyntiluvut nousivat miljoonaan.


title: 1Q84

text: Murakami kirjoitti romaania neljä vuotta ennen kuin keksi kirjalle alun ja otsikon. Otsikko on japaniksi sanaleikki vuoden 1984 lausumisesta, mikä viittaa George Orwellin teokseen "Vuonna 1984". Q-kirjain ja japanilainen numero 9 (translitteroidaan tavallisesti "kyū") ovat homofoneja, joita käytetään usein japanilaisissa sanaleikeissä.


title: 1Q84

text: Ennen teoksen julkaisua Murakami ei paljastanut romaanista mitään, koska paljastukset olivat vähentäneet hänen aiemmin julkaistujen kirjojensa uutuudenviehätystä. "1Q84" sai tästä huolimatta merkittävästi ennakkotilauksia.


title: 1Q84

text: Kuten monien muiden Murakamin teosten kohdalla, yhdellä klassisen musiikin teoksella on erityinen rooli tarinassa, tässä tapauksessa Leoš Janáčekin Sinfoniettalla.